Che ñi Adümuwün Piwke Dungu mew ka Kimkimtun Dungu – CITSE\nChe ñi adümuwün piwke dungu mew, fey ta kakünukey ñi chumngechi llowngey ta tüfachi piwke dungu, ka fey ta kakünukey che ñi piwke ñi chumlen kimkimtun dungu mew, ka chumngechi ñi adümuwkey ta che fill antü. Feymew inakintungey che ñi fill chumken, ñi (küme well weda) adümuwün, ka ñi trafkintuwken wimtun dungu mew ka feyentuelchi dungu mew. Kom tüfachi dungu kakünukey pu chillkatupelu/kimeltupelu ñi küdaw, ñi chumlen ñi püllü, ñi kümele(no)n, ka kom pu che ñi pepi kelluniengeael chillkatun dungu mew. Ka inakintungey kom kimeltuwe ñi ad kellunielu doy küme feleal ta kom che konkülelu kimeltuchen dungu mew. Tüfachi inarumen wirin dungu mew, fill rüpü inanielu, inakintungeay chumngechi ka chem mew ñi küme pepi adümuwafel ta che kimduamkan mew, mungel ta doy kuñifalngechi che.\nWülael kümeke dungu tripayelu re rakiduam inarumen dungu mew ka rüf mongen inarumen dungu mew. Feytichi pu inarumen dungu inakintukey chumngechi ñi adümuwün ta che ka ñi chumlen ta che kimeltuwe mew. Kom fey taiñ pepilam chuchi dungu chi kakünukey ta kimkimtun dungu, püllü ñi chumlen, kümelen dungu ka kellucheken.\nÑi doy müleael kelluwün küdaw ka ingkawün dungu fillke che mew konkülelu fill trokiñche tüfachi mapu mülelu ka kamapulelu ka, fey tüfa ñi doy küme kimael ka pepilael inarumen dungu ta che, ka ñi pepi kontumeael pu kimeltuwe ñi kakünuafiel ñi chumlen ta chillkatupelu/kimeltupelu ñi piwke.


Matew 28 ARNNT - Dew rupalu tati ürkütun antü, fey dew - Bible Search\nMatew 27 Marku 1\n(Marku 16.1-8, Luka 24.1-12; Juan 20.1-10)\n1Dew rupalu tati ürkütun antü, fey dew wünlu ti llituelchi antü semana mew, Maria Magdalena ka tati kangelu Maria amuy engu ñi pemeafiel tati rüngan lolo.\n2Müchay müten müley kiñe fütra nüyün mapu mew kiñe werken püllü am nagpalu ta wenu mapu. Fey fülpalu tati rüngan lolo mew, famentufi tati takulekechi kura, fey ka anükünuwi tati kura mew. 3Tati werken püllü wilüfi llüfkeñ reke, ka tañi takuwün fülangi pire reke. 4Fey peetew tati pu soltaw, müllmülli engün fente tañi llükan, fey la reke felewey engün. 5Fey tati werken püllü feypifi tati epu domo:\n—Llükakilmu. Iñche kimnien tamu kintupapefiel ta Jesus, tati langümngelu ta kürus mew. 6Ngewetulay ta tüfa mew. Kisu ta wiñomongetuy chumngechi tañi feypikünuel. Pepafimu chew tañi tukukünungefumum. 7Matuke amutumu, fey feypiafimu tati pu disipulu: ‘Wiñomongetuy, ka amuay ta Galilea. Wüne puway ta eymün mew. Tiye mew ta peafimün.’ Fey tüfachi dungu ta iñche niepen tamu feypiwafiel.\n8Tati epu domo ta rume matukel tripapatuy engu tati rüngan lolo mew. Rume llükaley, welu ka rume ayüwküley engu, fey lefkülen küpatuy engu tañi kimelpatuafiel tati pu disipulu. Fey küpaletulu engu ñi kimelpatuafiel tati pu disipulu,+ 9feymew ka müten, Jesus pewfaluweyew ka chalieyew. Feymew kisu engu fülkontufi ta Jesus ka püramyefi engu ka mafülüñmafi ñi namun, 10fey feypieyew ta Jesus:\n—Llükakilmu. Feypimetufimu tañi pu peñi ñi amuael engün ta Galilea, fey üyew ta peaenew engün.\nTati pu soltaw tañi nütramkael\n11Petu tañi amulen tati epu domo, kiñeke ti pu soltaw tati llüwatulekelu, puwtuy engün ta waria mew ka nütramelputufi tati pu longkolelu ti pu saserdote mew kom feychi dungu tañi rupan.\n12Fey tüfachi pu longko amuy engün tañi dunguafiel tati putremke fütake pu judiu, tañi fente küme nütramkawael ta kisu engün. Ka fentren pülata elufi engün tati pu soltaw, 13ka fente küme feypikünufi engün:\n—Eymün ta feypiaymün: ‘Punkülelu, petu umawkülelu iñchiñ, Jesus tañi pu disipulu küpay. Weñenentupatufi engün tati kuerpu.’ 14Tati gobernador kimle ta tüfachi dungu, iñchiñ ta küme nütramkayafiyiñ, fey eymün ta kelluwayiñ tamün kutrankangenoam.\n15Tati pu soltaw llowi tati pülata ka femi kom tañi feypingeel engün. Fey tüfa tañi femngechi feypingeken tayi tüfa amuley tati pu judiu mew.\nJesus tañi yefaldungufiel tañi pu disipulu\n(Marku 16.14-18; Luka 24.36-49; Juan 20.19-23; Hecho 1.6-8)\n16Feymew tati pu mari kiñe disipulu amuy engün ta Galilea, Jesus tañi üytukünuletewchi wingkul. 17Fey pefilu engün ta Jesus, püramyefi. Kiñekentu ta petu küme feyentulelafuy rume. 18Feymew Jesus fülkonpuy ta kisu engün mew ka feypieyew:\n—Ngünechen ta eluenew kom pepiluwün wenu mapu ka mapu mew. 19Amumün, kom chüf mapu müleyechi pu che mew. Ka kimeltuafimün femngechi tañi kimaetew engün ka iñche ñi disipulungeael engün. Fawtisayafimün ta Chaw tañi üy mew ka Fotüm ka tati Lif Küme Püllü mew, 20ka kimeltuafimün tañi feyentuael engün kom iñche tamün werküwkefiel ta eymün. Iñche rumel mülean ta eymün mew, tunte afllele rume ta mapu.


Afmatufali Chaw Dios chumngechi ñi dewmafiel taiñ kuerpu kidutu kümelkawtukelu am. Fey kiñe trokiñ taiñ kuerpu mu allfülngele, kawlitungele kam katarumengele, “fillke dungu ruparupangeay ponwitu taiñ kuerpu mu, fey kidutu ñi kümelkawtual alükonfule rume ti allfen” (Johns Hopkins Medicine). Taiñ kuerpu matu katrümollfüñkey, fey ñi tremoltuafiel taiñ allfen ka trawa.\nNGÜNEDUAMNGE: Chaw Dios dewmay taiñ kuerpu ñi kidutu kümelkawtual, feymu maneluwafuiñ kidu mu taiñ kelluaetew ñi kutrantupiwkewenoal. Biblia feypi “[Jewba] tremolmekefi tati pu kutrantupiwkelelu, impolmamekefi tañi allfen” (Salmo 147:3). Welu weda duamelelmu fill wedake dungu tami rupan, ¿feyentuafuymi Chaw Dios tami kelluaetew eymi tami kutrantupiwkewenoal famülke mu ka küpalechi antü mew?\nBIBLIA ÑI FEYPIN CHAW DIOS TAÑI PIWKEYECHEKEN MU\nChaw Dios feypikünuy: “Llükakilnge, iñche am eymi mu mülen. Fill rakiduamkülekilnge, iñche am eymi tami Ngünechen. Iñche ta yafülaeyu, may, iñche ta kelluaeyu” (Isaías 41:10). Fey feyentuliyiñ Chaw Ngünechen taiñ kuydanieetew, küme duamküleaiñ ka chaftuafiyiñ fill wedake dungu. Apostol Pablo nütramkalu tüfachi felen taiñ nieafel, feypi: “Ngünechen eluaeymünmew kisu tañi küme tüngün [küme felen], fey tüfachi fütra küme tüngün ta doy kümey che ta pepil-layafuy ñi nieael ta küme tüngün”. Pablo ka feypi: “Femngechi tañi pengelelael tüfachi fütra pepiluwün ñi tripanon ta iñchiñ mew, welu may ñi küpan ta Ngünechen mew” (Filipense 4:4-7, 9; 2 Korintio 4:7).\nBiblia kellukeeiñmu taiñ feyentual Chaw Jewba tañi feypikünuel pu che ñi küme feleal. Fey Apokalipsi 21:4, 5 feypi chem chumay Chaw Dios ka chumngelu maneluwafuiñ kidu mu ñi femürpual tüfa:\nKom pu che “angkümüñmangetuay engün tañi külleñu”. Chaw Jewba apümkayafi taiñ kutrankawkülen ka itrokom dungu taiñ rakiduamelkeetew kake kiñeke iñchiñ, feychi dungu kütu ñi falintunofiel kakelu che.\nChaw Ngünechen “fey tati anülelu ti ülmen wangku mew”. Fente tañi newen-ngen, kidu apümkayafi fill dungu taiñ wedalkayafetew ka eluaeiñmu taiñ duamnieelchi kellu.\nChaw Dios feypi: “Fey tüfa ta rüfngechi dungu ka feley tañi manelngeael”. Fey koylatukenolu am Chaw Dios, maneluwafuiñ kidu ñi femürpual kom tañi feypikünuel.\n“Angkümüñmangetuay engün tañi külleñu, fey ngewelayay ta lan, ngüman no rume, eyütun no rume, kutrantun no rume. Itrokom tati mülekefulu am ta kuyfi dew ta mülewetunolu. Fey tati anülelu ti ülmen wangku mew feypi: ‘Iñche ta itrokom mülelu wekünutuafiñ’. Fey wüla ka femngechi feypi: ‘Wirintukufinge tañi feypiaelchi dungu, fey tüfa ta rüfngechi dungu ka feley tañi manelngeael’” (Apokalipsi 21:4, 5).\nTaiñ Wenu Chaw ñi dewmael ka tati Biblia pengeli kidu ñi küme chumngen. Fey ngüneduamfiliyiñ ñi dewmael, tüfa kelluaeiñmu taiñ küme weniyeafiel. Welu doy kelluaeiñmu ngüneduamal Biblia ñi feypin: “Fülkonmün ta Ngünechen mew, fey kisu fülkonay ta eymün mew” (Santiaw 4:8). Hecho 17:27 feypi: “Ngünechen ñi alü kamapulenon kake kiñeke iñchiñ mew”.\nFey eluwülmi tami doy kimafiel ta Chaw Dios, doy feyentuaymi kidu tami “piwkeyenieetew” (1 Pedro 5:7). Femngechi feyentulmi, ¿chumngechi kelluafeymu?\nNgüneduamnge Katsuo ñi rupan. Kidu tremümngey Japon mapu mu, ka kristiana ngefulu rume tañi ñuke, Katsuo koni kiñe trokiñche mu müna wedalkachekelu. Feymu feypi: “Chaw Dios üdeetew trokiwfun, ka lalu kiñeke tañi pu che ka tañi pu weni, ‘kastigaenew Ngünechen’ pikefun, doy may lalu kiñe che tañi piwkeyefiel”. Fente ñi wedañmangen pu che tañi wallmanieetew, Katsuo feypi: “Küme piwkengelafun”. Nütramkalu tañi küpa femürpun, kidu feypi: “Langümfili kiñe che doy wedañmangelu iñche mu trokingelu, fey yamfalngeafun, wechengen lafuli rume”.\nWelu Katsuo ka tañi domo eluwingu ñi kimeltulelngeal Biblia. Tüfa kellueyew ñi küme elkünutual tañi mongen ka doy küme chengerpual. Tañi domo feypi: “Ngüneduamün tañi wentru ñi we küme mongen nietun”. Fewla Katsuo feypi: “Küme feyentuken Chaw Dios ñi duamniefiel kake kiñeke iñchiñ, ka ñi ayükenon pu che ñi layal. Kidu eluwkey ñi wiñoduamtuafiel pu rüf wiñorakiduamtulu tañi welulkan mu. Feyentuken Chaw Dios ñi küme allkütukeel taiñ nütramkalelfiel, pu che adümnole rume chem taiñ rakiduamkeel. Pichilewey Jewba ñi apümkayafiel fill kutrankawün, ka chem rume taiñ kutrantupiwkeleletew. Famülke mu kütu, Jewba femafuy tunte iñchiñ rakiduam mu üngümkülenoel rume. Ka kutrantupiwkeleliyiñ, kidu kuydayaeiñmew ka kelluaeiñmew” (Salmo 136:23).\nKatsuo ñi rupan kimeltukeeiñmew ñi falin-ngen maneluwal Chaw Dios mu. Fey pichilewey kidu tañi apümkayafiel taiñ kutrankawkülen ka tañi angkümüñmatuafiel taiñ külleñu, tüfa küme duamelkeeiñmu famülke mu, ka elukeeiñmu maneluwün taiñ doy küme feleal. Feyngey llemay, ruparupangelu rume wedake dungu Mapu mew, müna kümelkakeeiñmu Chaw Dios taiñ piwkeyenieetew.


Chumngelu pu che kutrankawkey. ¿Iney am kulpantukuafuiñ?\nPAPELTUAFUYMI acholi afrikáans albanés alemán amárico armenio aucano aymara azerí azerí (alfabeto cirílico) bashkir bassa de camerún batako karo batako toba baulé becol bengalí biak birmano bislama boulou búlgaro camboyano catalán cebuano changana (mozambique) checo chichewa chin haka chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chuukés chuvash cibemba cingalés citonga congo coreano criollo de las seychelles criollo haitiano criollo mauriciano croata dangme danés dehu digor duala efik embunda endebele endebele de Zimbabue endonga enzema eslovaco esloveno español estonio ewé finlandés fiyiano fon francés ga galés garífuna georgiano griego groenlandés guaraní gujarati gun hausa hebreo herero hiligaynon hindi hiri motu hmong (blanco) holandés húngaro iban ibanag ibo ilocano indonesio inglés islandés isoko italiano japonés javanés kabiye kannada kaonde kayin sgaw kazajo kikamba kikongo kikuyu kiluba kimbundu kiniaruanda kirguís kiribatiano kirundi kisonge kurdo kurdo kurmanyí del Cáucaso kwangalí kwanyama lengua de señas argentina lengua de señas chilena lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas alemán lenguaje de señas americano lenguaje de señas brasileño lenguaje de señas coreano lenguaje de señas de quebec lenguaje de señas húngaro lenguaje de señas indio lenguaje de señas italiano lenguaje de señas polaco lenguaje de señas ruso letón lhukonzo lingala lituano lomue luganda lunda luo luvale macedonio macua malayo malayálam malgache maltés mam mambue-lungu mapudungun maratí marshalés maya mazateco de Huautla mizo more navajo nepalés nias niueano noruego nyaneka náhuatl de guerrero náhuatl de la huasteca náhuatl del centro náhuatl del norte de puebla oromo osético otetela pangasinán panjabí papiamento de aruba papiamento de curazao persa pidgin de las islas salomón polaco ponapés portugués de Brasil portugués de Portugal quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura rarotongués romaní de Serbia rumano runyankore ruso rutoro samoano sango saramacano sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco tagalo tahitiano tai tamil telugu tetun dili tigriña tivo tlapaneco tojolabal tok pisin tongano totonaco tseltal tshiluba tsonga tsotsil turco tuvaluano twi tártaro ucraniano uhobo umbundú urdu uruund uzbeko vendal vietnamita wallisiano waray-waray wayuunaiki wolaita xhosa xitshwa yoruba zandé zapoteco de lachiguiri zapoteco del istmo zulú árabe ñanya ñemba\nChaw Ngünechen kastigakelaeiñmu, welu wall püle müley wedake kutran, filla, entrilekey che ngüñüñ mu ka lakey fütrake weychan (awkan) mu, fey ¿chumngelu am rupakey tüfa? Biblia pengeli küla dungu kimfalkünulu chumngelu pu che kutrankawkey:\nPu che kidutu duamuwkey, diñmatukey fillke chemkün ka üdechekey. Biblia feypi: “Tati pu che ñi ngüneniefiel kakelu pu che, fey kiñentrür ñi wedalkalerpual engün” (Eclesiastés 8:9). Feymu kutrankawkeiñ taiñ wedalkakeetew pu che kulpafengelu, kidutu duamuwkelu ka weda piwkengelu.\nWeda ruparumeafuiñ ka tuntukupayafeiñmu wedake dungu. Iñchiñ kutrankawafuiñ taiñ weda ruparumeken mu (Eclesiastés 9:11). Feymu chem che rume allfüafuy ruparumele kiñe weda dungu chew ñi mülen engün, tuntukungele, kuñiwtukuwnole kam welulkawle engün.\nWeküfü gobiernaniey Mapu mu. Biblia feypi: “Kom tüfachi chüf mapu ñi ngünenieetew tati weküfü”, feymu kimfali chumngelu kutrankawküleiñ (1 Juan 5:19). Feychi Weküfü, Satana ka pingekey, kuyfi kiñe küme püllü ngefuy, welu weküfüngerputuy, ka “inawelafi ti rüfngechi dungu” (Juan 8:44). Kakelu püllü kiñewküley Weküfü engün ñi chaftuafiel ta Chaw Ngünechen, fey ñi femal engün tañi ayükeel müten, feymu ka weküfükünuwingün (Génesis 6:1-5). Doyelchi may fantepu mu, Satana ka tañi pu wedake püllü petu amuley ñi weda gobiernaken ti müleyechi dungu Mapu mu. Weküfü pofoy tañi piwke fente ñi lladkülen mu, fey ‘ngünenkakefi kom mapu mew mülechi pu che’, feymu “awngeay tati müleyelu mapu mew” (Apokalipsi 12:9, 12). Rüfkünu may, Weküfü weda longkoley. Kidu ayüwmapiwkeley pefiel ñi kutrankawmeken pu che. Feymu Chaw Ngünechen kutrankakelafi pu che, Satana keta femkey tüfa.\nNGÜNEDUAMNGE: Kiñe weda piwkengelu müten femafuy ñi kutrankayafiel chumkonpanochi che. Welu Biblia feypi: “Ngünechen am ta piwkeyen ürke” (1 Juan 4:8). Kidu küme piwkeyechekey, feymu “¡rakiduamfalngelay Chaw Ngünechen ñi femal wedake dungu, ka ñi wedalkayal tati Kom Pepiluwün-nielu!” (Job 34:10).\nWelu ramtuwafuymi chi: “Chaw Dios, ¿chumül am apümafi Weküfü ñi weda ngünenieel?”. Chumngechi taiñ ngüneduampeel nga, Chaw Dios üdekey ti wedake dungu, ka kutrankawlu iñchiñ kidu ka kutrankawkey. Biblia feypikeeiñmu: ‘Elkünumün Ngünechen mew kom tamün rakiduamelnieetew, kisu am ta piwkeyenieetew ta eymün’ (1 Pedro 5:7). Chaw Dios piwkeyekeeiñmu ka kom pepiluwün-niey, feymu apümafi ti kutrankawün ka ti wedake dungu Mapu mew. Inaduamaiñ tüfa küpalechi chillkatun mu. *\n^ parr. 7 Tami doy kimal chumngelu Chaw Ngünechen eluñmakey ñi müleal ti kutrankawün, ngüneduamnge 11 chillkatun ti lifru Tati Biblia ñi rüf kimeltukeel ñi entuel pu Dungukelu Iney Ngen Jewba. Ka müley www.jw.org mu.\nPichilewey Chaw Dios ñi apümal taiñ kutrankawkülen\nPichilewey Chaw Dios ñi apümkayafiel kom kütrankawün ka wedake dungu, ¿chumngechi kimiyiñ tüfa?\nPu che ñi kutrankawken mu, ¿iney am kulpantukuafuiñ?


Falintuafiyiñ fillke yewün taiñ eluetew Chaw Jewba (Luka 12:34) | Ñi Chillkatungeal\n“Chew müley [tamün alün] falin dungu, fey mew müleay tamün piwke” (LUKA [KÜME DUNGU] 12:34, Ngünechen ñi Neyüntükumuyümchi Chillka [NCH]).\nÜLKANTUN: 153 KA 9\nRüf falintufilmi Chaw Ngünechen ñi Ngünenien, ¿chem eluwküleaymi tami femal?\n¿Chumngechi pengelaymi tami piwkeyefiel ti amuldungun?\n¿Chumngechi kimürpuafuiñ weke rüf dungu, ka chumngechi kümelkakeeiñmew tüfa?\n1, 2. 1) ¿Chem küla yewün elueiñmew Jewba? 2) ¿Chem inaduamaiñ fewla?\nJEWBA tati doy ülmenkülelu, kidu ngen-ngey itrokom ti müleyelu mew (1 Crónicas 29:11, 12). Welu Jewba turpu rükükelay chem no rume ñi eluafiel ta che. Feymu ¡rume mañumniefiyiñ taiñ eluetew fillke yewün! ¿Chem yewün am chi? Tüfa ta kiñeke: 1) Chaw Ngünechen ñi Ngünenien, 2) taiñ amuldungun ka 3) tati falin rüf dungu Biblia mu. Welu kuñiwtukuwnoliyiñ, akordawelayafuiñ ñi tunte falin-ngen. Feymu rakiduamtukunieafiyiñ tunte ñi falin-ngen ka eluwküleaiñ taiñ doy piwkeyeafiel, Jesus am feypilu ‘chew müley tamün alün falin dungu, fey mew müleay tamün piwke’ (Luka [Küme Dungu] 12:34, NCH).\n2 Fewla inaduamaiñ chumngechi ngañwadnoal taiñ falintufiel ka mañumtufiel ti Ngünenien, ti amuldungun ka ti rüf dungu. Petu chillkatufilmi, rakiduamaymi chumngechi tami doy falintuafiel tüfachi falinke yewün.\nNGÜNECHEN ÑI NGÜNENIEN: KIÑE FALIN PERLA\n3. Ti wentru Jesus ñi nütram mu, ¿chem eluwkülefuy ñi femal tañi ngillayal kiñe perla? (Inaduamnge ti adentun pagina 9 mu.)\n3 (Papeltunge Matew 13:45, 46). Jesus nütramkay kiñe wentru mu negosiakelu perla. Kiñe antü pey kiñe perla doy falilu kom tañi pefiel mu. Rume ayülefuy ñi nieafiel, feymu eluwkülefuy ñi fendeal kom tañi nieel, femngechi ñi ngillayafiel. Ti wentru rume falintukefuy ti perla.\n4. Falintufiliyiñ ti Ngünenien, ¿chem eluwküleaiñ taiñ femal?\n4 ¿Chem kimeltuafeiñmu Jesus ñi nütram? Chaw Ngünechen ñi Ngünenien, kiñe falin perla reke feley. Feymu rume falintufiliyiñ ti Ngünenien, tati wentru reke fente falintufilu ti perla, fey eluwküleaiñ taiñ elkünual chem rume taiñ rumel adnieaetew Chaw Ngünechen ñi Ngünenien (papeltunge Marku 10:28-30). Feymu inaduamaiñ epu che ñi femün.\n5. Sakew falintufi ti Ngünenien, fey ¿chem eluwkülefuy ñi femal?\n5 Sakew kofrakefuy impuestu. Kidu aneltukefuy pu che ñi eluaetew plata, feymu riku wentrungerpuy (Luka 19:1-9). Welu kiñe antü, allkütufi ta Jesus ñi dunguel Chaw Ngünechen ñi Ngünenien mu. Rume falintufi tañi allkütuel, feymu küme elkünutuy tañi mongen. Feypi: “Ñidol, iñche eluafiñ tati pu pofrengelu rangiñ kom tañi nieelchi chemkün: fey weñeñmakefili chem rume ineyngeay rume, wiñoleltuafiñ doy meli rupachi tañi weñeñmakefiel mew”. Sakew wiñoleltufi tati pu che ti plata ñi müntuñmafiel, ka diñmatuwelafi plata.\n6. Kiñe domo, ¿chumngechi küme elkünutuy ñi mongen? Ka, ¿chumngelu femi tüfa?\n6 Müfü tripantu ngewyey kiñe domo ñi allkütuel ti Ngünenien mu. Kidu niewfuy ka domo engu, ka longkolefuy kiñe trokiñche mu ingkañpefilu pu kudumuwkelu chaf wentru kam chaf domo engu. Welu chillkatufilu ta Biblia ka kimlu tunte ñi falin-ngen Chaw Ngünechen ñi Ngünenien, eluwi ñi küme elkünutual tañi mongen (1 Korintio 6:9, 10). Kidu piwkeyerpufi ta Jewba, feymu elkünuy ti trokiñche ka püntüwi tañi afkadi domo mu. Fawtisawi 2009 tripantu mu, ka 2010 mew wünelerpuy amuldungun mu. Kidu wedake illutun nielu rume, doy piwkeyekefi ta Jewba (Marku 12:29, 30).\n7. ¿Chem chumafuiñ ñi ngañwadnoal taiñ falintufiel Chaw Ngünechen ñi Ngünenien?\n7 Epe kom iñchiñ küme elkünutuiñ taiñ mongen, femngechi taiñ adnieaetew Ngünechen ñi Ngünenien (Romanu 12:2). Welu fey ka müten no. Eluñmalayafiyiñ tati falinke fillem, wedake illutun kam kakelu dungu ñi ngañwadnoafiel taiñ falintufiel Chaw Ngünechen ñi Ngünenien (Proverbios 4:23; Matew 5:27-29). Feymu Jewba elueiñmew kangelu falin yewün taiñ rume falintuafiel ti Ngünenien.\nTAIÑ AMULDUNGUN MONTULCHEKEY\n8. 1) Ti apostol Pablo, ¿chumngelu trürümfi ti amuldungun kiñe falin chemkün reke mülelu kiñe metawe mu? 2) Pablo, ¿chumngechi pengeli ñi falintufiel ti amuldungun küdaw?\n8 Jesus elfalkünueiñmu taiñ amuldungual ka kimeltucheal Chaw Ngünechen ñi Ngünenien mu (Matew 28:19, 20). Ti apostol Pablo trürümfi tüfachi küdaw kiñe falin chemkün reke mülelu kiñe metawe mu (2 Korintio 4:7, Traducción del Nuevo Mundo [TNM]; 1 Timotew 1:12). Kulpafengelu am iñchiñ, ti metawe reke feleiñ. Welu ti werkün dungu taiñ amuldungukefiel kiñe falin chemkün reke feley ñi montulafiel ta iñchiñ ka taiñ pu allkütukeetew. Feymu Pablo feypi: “Kom tüfeychi dungu femken tati werken montuluwün dungu ñi duam, femngechi tañi koneltuael kisu engün tüfeychi montun mew” (1 Korintio 9:23). Pablo müna küdawkefuy ñi amuldungual Chaw Ngünechen ñi Ngünenien (papeltunge Romanu 1:14, 15; 2 Timotew 4:2). Lukatungelu rume Pablo amuldungukefuy, müna falintufilu am tüfachi küdaw (1 Tesalonisense 2:2). ¿Chumngechi inayentuafuiñ ta Pablo ñi falintufiel ti amuldungun küdaw?\n9. ¿Chumngechi pengelafuiñ taiñ falintufiel ti amuldungun?\n9 Pablo eluwkülefuy ñi amuldungual chew ka chumül rume, femngechi pengeli ñi falintufiel ti amuldungun. Pablo ka pu kristiano wünen siglo reke, amuldungukeiñ fill ruka püle, chew ñi rupaken fentren che ka chew rume (Hecho 5:42; 20:20). Eluwkeiñ ñi kintual chumngechi taiñ doy amuldungual. Feymu pepil-liyiñ, wüneleafuiñ amuldungun mu 50 kam 70 ora fill küyen mu, kimürpuafuiñ kangelu kewün dungu, wiñamtuwafuiñ kangelu waria kam kangelu trokiñ mapu mu kütu (Hecho 16:9, 10).\n10. Irene rume küdawlu am amuldungun mu, ¿chem kümeke dungu llowi?\n10 Estados Unidos mu, kiñe lamngen fütangenolu, Irene pingelu, küpa amuldungukefuy pu ruso. Feymu 1993 mu, koni kiñe trokiñche ruso dungulu Nueva York mu. Feychi mu mülefuy 20 amuldungukelu müten ti trokiñche mu. Rupalu 20 tripantu, Irene feypi: “Petu küme ruso dungulan”. Welu Jewba kellueyew ta kidu, ka kakelu peñi ka lamngen ñi amuldunguafiel pu ruso. Feymu famülke mu müley kayu trawünche ruso kewün mew, Nueva York waria mu. Irene kimeltufi ti Biblia ta fentren che, feymu 15 fawtisawingün, kiñeke küdawkeyngün Fetel mu, wünelekeyngün amuldungun mew kam longkoleyngün. Irene feypi ti amuldungun küdaw ñi doy ayüwületew chem küdaw mu rume ñi nieafel. Kidu rüf falintukefi tañi amuldungun.\n¿Falintukefimi tami amuldungun ka elantükünukeymi tami koneltual fill semana mu? (Inaduamnge parrafo 11 ka 12).\n11. Kayñetungeliyiñ rume amuldungun mu, ¿chem küme dungu tripayay?\n11 Falintuniefiliyiñ ti amuldungun, inayentuafiyiñ ta Pablo, fey amuldunguaiñ kayñetungeliyiñ rume (Hecho 14:19-22). Kiñe dungu, 1930 puwlu 1944 tripantu mu, Estados Unidos mu taiñ pu peñi ka pu lamngen rume kayñetungeyngün, welu fentekünulayngün tañi amuldungun. Feymu pu awtoridad küpa katrütuñmafi ñi küdaw, welu pu peñi ka lamngen wingkañmaeyew, ka fentren rupa wewingün. Taiñ peñi Knorr, 1943 mu nütramkay kiñe rupa taiñ wewün Tribunal Supremo Estados Unidos mu. Kidu feypi tati pu peñi ka lamngen fentekünufule ti amuldungun, fey wingkañmalayafuyngün Tribunal Supremo mu. Ka feypi, pu peñi ka lamngen wall Mapu mew katrütunofilu am ñi amuldungun, pengelingün ñi wewkenoetew tañi pu kayñe. Kakelu trokiñ mapu mu pu peñi ka lamngen ka femngechi wewingün wingkañmalu. ¡Feley llemay! Rüf falintuniefiliyiñ ti amuldungun, fentekünulayaiñ kayñetungeliyiñ rume.\n12. ¿Chem eluwküleymi tami femal?\n12 Falintufiliyiñ ti amuldungun, re rakiduamlayaiñ tunten ora taiñ wirintukual ti papel mu. Welu may eluwküleaiñ taiñ küme wechunentuafiel ti amuldungun küdaw (Hecho 20:24; 2 Timotew 4:5). Welu, ¿chem kimeltuafiyiñ pu che? Inaduamaiñ kangelu yewün taiñ eluetew Chaw Dios.\nFILLKE RÜF DUNGU TAIÑ KIMÜRPUEL\n13. Matew 13:52 mu, Jesus ¿chem küpa pengeli feypilu “chew ñi ngülümngeken falinke fillem”?\n13 Kangelu yewün taiñ eluetew ta Jewba, fey tati rüf dungu taiñ kimürpufiel. Jewba mu küpay tati rüf dungu (2 Samuel 7:28; Salmo 31:5). Taiñ Chaw Jewba rüküngelay, feymu kimeltukeeiñmu ti rüf dungu. Fentren rüf dungu kimürpuiñ Biblia mu, fillke papil, fütrake trawün ka ti trawün taiñ nieel fillke semana mu. Biblia feypi: “Fey feypifi engün: ‘Femngechi femle, kom tati kimeltuchekelu ñi kimeltulelngeel wenu mapu mülechi Ngünenien, kiñe wentru reke feley, kiñe ngen ruka tati, entukelu weke ka kuyfike dungu chew ñi ngülümkefiel falinke fillem’” (Matew 13:52, TNM). Jesus, ¿chem küpa pengeli feypilu “chew ñi ngülümkefiel falinke fillem”? Küpa pengeli tati fillke rüf dungu taiñ kimürpuel, “weke ka kuyfike” rüf dungu. Biblia feypi: “Kintuniefilmi tüfa plata reke, ka kintuniefilmi ellkalechi falinke fillem reke, fey kimaymi chumngechi tami ekunieafiel ta Jewba, ka peafimi ti kimün Chaw Ngünechen mu küpalu. Jewba am wülkelu kimün; tañi wün mew küpay adümuwün ka kim ngüneduamün. Kidu eluafi küme kimün tati pu norngelu; kidu kiñe eskudo reke feley tati pu miyawkelu ñi nor piwkengen mu” (Proverbios 2:4-7). Femngechi kintufiliyiñ ti rüf dungu, Jewba kelluaeiñmu taiñ ‘ngülümafiel’ reke doy rüf dungu. ¿Chumngechi femafuiñ tüfa?\n14. ¿Chumngechi kimürpuafiyiñ “weke” rüf dungu?\n14 Taiñ kimürpual “weke” rüf dungu taiñ kimnofel, müley taiñ chillkatunieafiel ka küme ngüneduamafiel ti Biblia ka fillke papil (Josué 1:8, 9; Salmo 1:2, 3). Tati wünen tripachi chillka Ti Werken gringudungun mew, julio 1879 mu, trürümfi tati rüf dungu kiñe rayen reke ellkalelu fentren weda kachu mu. Kiñe che ñi peal ti rayen, müley ñi küme kintuafiel. Ka pefile, ayüwkülelayay ñi nieel kiñe müten. Doy kintuay tañi nierpual kakelu rayen. Ka femngechi iñchiñ ayüwkülelayaiñ taiñ kimürpuel kiñe rüf dungu müten. Müley taiñ eluwküleal ñi kintunieafiel fentren rüf dungu.\n15. ¿Chumngelu feypiafuiñ kiñeke rüf dungu ñi “kuyfi” ngen? Ka ¿chuchi am kiñeke tüfa?\n15 We chillkatulu ti Biblia kimürpuiñ kiñeke rüf dungu taiñ afmatuetew. Wüne kimürpuiñ tüfachi rüf dungu, feymu feypiafuiñ ñi “kuyfi” ngen. ¿Chuchi am kiñeke tüfa? Wünelu kimürpuiñ Jewba taiñ dewmaetew ka chem ñi ayükeel pu che mu. Kafey kimürpuiñ Chaw Dios ñi werküfiel tañi Fotüm Mapu mew taiñ montulaetew kulpan ka lan mu. Kafey kimürpuiñ Chaw Ngünechen ñi Ngünenien tañi apümkayafiel kom kutrankawün, ka taiñ nieafel afnoachi mongen, küme felen ka ayüwün Mapu mew (Juan 3:16; Apokalipsi 4:11; 21:3, 4).\n16. Küme elkünungetule taiñ rakiduamkeel kiñe rüf dungu mu, ¿chem müley taiñ femal?\n16 Kiñeke mu küme elkünungetuy taiñ rakiduamkeel kiñe pelon dungu mu kam kiñe versikulo mew. Femngechi rupale, falin-ngey taiñ eluwküleal ñi chillkatuafiel ka rakiduamafiel ti dungu küme elkünungetulu (Hecho 17:11; 1 Timotew 4:15). Kümeafuy taiñ ngüneduamal chumngelu trürngelay taiñ kuyfi rakiduamkeel mu. Welu fey ka müten no, ka duamfalngey taiñ küme ngüneduamafiel ti we rakiduam, femngechi taiñ küme adümafiel ti pichi küme elkünungetulu kütu. Femngechi femliyiñ, ‘ngülümafiyiñ’ reke tüfachi we rüf dungu. ¿Chumngelu kümeafuy taiñ femngechi femal?\n17, 18. ¿Chumngechi kelluafeiñmew Ngünechen ñi newen?\n17 Jesus kimeltuy Chaw Ngünechen ñi newen taiñ kelluaetew ñi akordayafiel fillke dungu taiñ kimürpuel kuyfi mu (Juan 14:25, 26). ¿Chumngechi kelluafeiñmu amuldungun mu? Rakiduamnge ñi rupan taiñ peñi Peter. Kidu 1970 mu niefuy 19 tripantu ka we koni ñi küdawal Fetel Inglaterra mu. Amuldunguyawlu fill ruka püle, trafiewi kiñe payüm wentru engu 50 tripantu nielu püle. Ramtufi tati wentru: ‘¿Ayüafuymi tami doy küme adümafiel ti Biblia?’. Ti wentru longkolefuy ti judio religion mu, ka afmatuy kiñe weche tañi küpa kimeltuetew Biblia mu. Welu ti wentru küpa dintukueyew, fey ramtueyew: “¿Chem kewün dungu mu wirintukungey ti lifru Daniel?”. Peter feypi: “Kiñe trokiñ wirintukungey Arameo kewün dungu mu”. Peter nütramkaeiñmew: “Ti wentru afmatuy iñche tañi kimfiel ti wiñoldungun, welu doy afmatun ta iñche, ¿chumngechi kimfun ti wiñoldungun? Wiñotulu ruka mu, kintufiñ tati chillka La Atalaya ka ¡Despertad! rupachi küyen mu, fey pen kiñe trokiñ feypilu ti lifru Daniel ñi wirintukungeel arameo kewün dungu mu” *. Feley, Chaw Ngünechen tañi newen kelluafeiñmew ñi akordayafiel taiñ papeltufiel ka kimürpufiel (Luka 12:11, 12; 21:13-15).\n18 Piwkeyefiliyiñ ka mañumniefiliyiñ ti rüf dungu taiñ kimürpuel Jewba mew, fey eluwküleaiñ taiñ kimürpuafiel doy rüf dungu. Femngechi femliyiñ, doy pepikawküleaiñ taiñ kimeltuafiel ta kakelu che.\nINGKANIEFINGE TAMI FALINKE YEWÜN\n19. ¿Chumngelu müley taiñ ingkanieafiel fillke yewün taiñ eluetew Chaw Jewba?\n19 Weküfü ka tañi ngünenieel dikümtukukeeiñmu taiñ falintunoafiel tati fillke yewün taiñ inaduampeel. Ayüliyiñ taiñ nierpual kiñe küdaw ñi wewal fentren plata, nieal kiñe ülmen mongen, kam pengelal taiñ nieelchi falinke fillem, falintuwelayafuiñ taiñ eluetew Jewba. Feymu kuñiwtukuwaiñ. Ti apostol Juan rakiduameleiñmew ñi apümkangeal Weküfu ñi ngünenieel ka kom dungu ñi wülkeel (1 Juan 2:15-17). Feymew müley taiñ mañumnieafiel ka ingkanieafiel tüfachi yewün.\n20. ¿Chem eluwküleymi tami femal?\n20 Eluñmakilnge chem no rume ñi ngañwadnoaetew tami falintufiel Chaw Ngünechen ñi Ngünenien. Eluwnge tami amuldungual ayüwün mu, ka fentekünukilnge tami falintufiel ti amuldungun. Amulepe tami kintuniefiel fillke rüf dungu Biblia mu. Femngechi femülmi, nieaymi ‘alün falin dungu wenu mew, afkenolu, chew kiñe weñefe no rume fülpakelay ka pulilla apümkelay. Chew müley tami alün falin dungu, fey mew müleay tami piwke’ (Luka [Küme Dungu] 12:33, 34; NCH).\n^ parr. 17 Daniel 2:4b puwlu 7:28 mu, wünelu wirintukungey arameo kewün mu.\nAlün falin dungu wenu mew: Kom taiñ femkeel ñi ayüwülafiel ta Jewba ka kidu ñi rakiduamtukuniefiel. Jewba longkontukuniekey kom taiñ femkeel kidu ñi duam mew ka feypikünuy taiñ kümelkayaetew.


Manuel Núñez Poblete – INDH\nInicio > Gülamtuwepeyüm Zugu > Manuel Núñez Poblete\nInkayefe (Abogado) gey ka zoy pepiluwüy fey ta chi zugu chillkatun mew, ka kimeltukey ñi pepilüwun mew Pontificia Universidad Católica mülelu Valparaiso kara.\nKa koneltuley kiñe txokinche mew chew txawülüwkey kom fey ti pu yenielu kizu ñi pepiluwün zugu mew, ka mapu nüwküley tüfa chi txokinche konküleu Derecho Internacional mew ka kake txokinche mew, ka femgechi kimeltuy Instituto Nacional de derechos Humanos pigechi txokinche chew üytüeyu wünenkülechi wentxu Sebastián Piñera wünetu ñi wünenkülen.\nKimeltukey Academia Judicial de Chile pigechi txoy mew, ka chillkatuwe fey ta chi pepiluwün zugu mew Estudios Judiciales Hernán Correa de la Cerda ka fey ti txokinche chew kellugekey che wezake zugu mew koneltulelu. Ka koneltuy fey ta chi congreso ñi chilkatuwe mew (fey ta chi txoy Innova BCN pigelu) kizu ñi pepiluwün zugu mew che ñi azelkan mogen.\nKa kimeltukey pu chillkatumekelu fey ta chi pepiluwün zugu feu ti chi chillkatuwe mew Universidad Católica del Norte pigelu, ka Valparaiso, Adolfo Ibáñez (Viña del mar mülelu) ka Central de Chile pigelu. Fey ti chi chillkatuwe mew Universidad Católica del Norte pigelu nentuy fey ti chi “Foro Norte para el Estudio del Derecho y los Derechos de los Pueblos Indígenas pigechi zugu, ka yenierpuy kiñe müfü zugu inatunzugu ka azümkaniey kiñe müfü chilkatun zugu.


Kimfalngepe ñi rüf chumleken pu layelu | Ñi chillkatungeal\nTi Werken (ñi chillkatungeal) | Abril 2019\nPAPELTUAFUYMI abua acholi afrikáans akha albanés alemán altaico aluro amis amárico armenio aucano aymara ayá azerí azerí (alfabeto cirílico) bajo alemán bashkir bassa de camerún batak (simalungun) batako karo batako toba baulé becol bengalí biak birmano bislama boulou búlgaro caboverdiano cakchiquel occidental camboyano catalán cebuano chabacano changana (mozambique) checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuukés chuvash cibemba cingalés citonga congo coreano criollo de las seychelles criollo guadalupeño criollo haitiano criollo inglés de Belice criollo mauriciano croata damara dangme danés dayaco engayú dehu digor diula duala edo efik embunda endebele endebele de Zimbabue endonga endáu enzema eslovaco esloveno español estonio ewé finlandés fiyiano fon francés ga galés garífuna georgiano gitonga griego groenlandés guaraní gujarati gun hausa hebreo herero hiligaynon hindi hiri motu hmong (blanco) holandés húngaro iban ibanag ibinda ibo ilocano indonesio inglés ishan islandés isoko italiano japonés javanés kabiye kachin kannada kaonde kayin sgaw kazajo kazajo (alfabeto árabe) kekchí kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisonge krío kurdo kurdo (alfabeto latino) kurdo kurmanyí del Cáucaso kwangalí kwanyama kyangonde lahu lao lengua de señas argentina lengua de señas boliviana lengua de señas chilena lengua de señas colombiana lengua de señas costarricense lengua de señas ecuatoriana lengua de señas mexicana lengua de señas venezolana lengua de signos española lenguaje de señas alemán lenguaje de señas americano lenguaje de señas angoleño lenguaje de señas australiano lenguaje de señas brasileño lenguaje de señas británico lenguaje de señas checo lenguaje de señas chino lenguaje de señas coreano lenguaje de señas croata lenguaje de señas cubano lenguaje de señas de quebec lenguaje de señas eslovaco lenguaje de señas filipino lenguaje de señas finlandés lenguaje de señas francés lenguaje de señas griego lenguaje de señas guatemalteco lenguaje de señas hondureño lenguaje de señas húngaro lenguaje de señas indio lenguaje de señas indonesio lenguaje de señas italiano lenguaje de señas japonés lenguaje de señas keniano lenguaje de señas malauí lenguaje de señas mozambiqueño lenguaje de señas nicaragüense lenguaje de señas panameño lenguaje de señas paraguayo lenguaje de señas peruano lenguaje de señas polaco lenguaje de señas portugués lenguaje de señas rumano lenguaje de señas ruso lenguaje de señas salvadoreño lenguaje de señas sudafricano lenguaje de señas tai lenguaje de señas taiwanés lenguaje de señas zambiano lenguaje de señas zimbabuense lenie letón lhukonzo lingala lituano lomue luganda lunda luo luvale macedonio macua makua-meto malayo malayálam malgache maltés mam mambue-lungu mapudungun maratí marshalés maya mazateco de Huautla mingreliano mixe del norte mixteco de guerrero mizo mongol more motu navajo nepalés ngäbere (o guaymí) nias niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela palauano pangasinán panjabí papiamento de curazao persa pidgin (oeste de África) pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de Serbia romaní de macedonia romaní del sur de Grecia ronga rumano runyankore ruso rutoro samoano sango sanguir saramacano sena sena sepulana serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai tamil tayik telugu tetun dili tigriña tivo tlapaneco tojolabal tok pisin tongano totonaco tseltal tshiluba tsonga tsotsil turco turcomano tuvaluano twi tártaro ucraniano uhobo uigur (alfabeto cirílico) uigur (alfabeto árabe) umbundú urdu uruund uzbeko uzbeko (alfabeto latino) vendal vietnamita wallisiano waray-waray wayuunaiki wolaita xhosa xitshwa yapés yoruba zandé zapoteco del istmo zulú árabe ñanya ñemba\nTROKIÑ ÑI CHILLKATUNGEAL 16\nKimfalngepe ñi rüf chumleken pu layelu\n“Kiñeke che feyentuwelayafi ti rüf dungu, fey inatuafi engün tati koyla ngünen püllü, ka ti kimeltun ñi pepikael tati pu weküfü” (1 TIM. 4:1).\n73 ÜLKANTUN Newentumuiñ taiñ llükanoal\nKoneltulayaymi feychi wimtun mew Jewba ñi üdekeel, welu may yafültukuafimi tami pu che layeluwlu. (Inaduamnge parrafo 1 ka 2). *\n1, 2. 1) Satana, ¿chumngechi ngünenkakefi pu che? 2) Tüfachi chillkatun mu, ¿chem ngüneduamaiñ?\nSATANA mew “tripakey kom koyla dungu”, dewmangelu müten ta Adan ka Eva, Satana ngünenkafi pu che (Juan 8:44). ¿Chumngechi ngünenkakefi? Koyla dungukey ñi chumleken pu layelu ka ñi lakenon pu che ñi püllü, fey kañpüle amutukey lalu ñi kuerpu. Feytachi koyla kimeltun mu küpay fillke wimtun ñi nieel ta che famülke mew. Feymu fentren peñi ka lamngen layeluwle, duamnieay ñi doy feyentuleal Jewba ñi dungu mu (Juda 3).\n2 Feypingeliyiñ taiñ koneltual feychi wimtun mew, ¿chem kelluafeiñmu taiñ doy feyentuleal Jewba ñi dungu mu? (Efes. 6:11). Kiñe peñi kam lamngen femngechi dungu rupale, ¿chumngechi yafültukuafuiñ? Tüfachi chillkatun mu ngüneduamaiñ chumngechi Jewba kellukeeiñmu. Wüne chillkatuaiñ chem rüf kimeltukey tati Biblia lan dungu mew.\nTATI RÜF DUNGU ÑI CHUMLEKEN PU LAYELU\n3. Satana koylatufi ta Eva, ¿chum tripay tüfa?\n3 Chaw Ngünechen ayükelafuy pu che ñi layal. Welu ñi lanoal Adan ka Eva, duamfali ñi allkütuafiel ta Jewba. Kidu werküeyew tüfa: “Ikefilnge ti anümka wülkelu ñi kimngeael ti küme dungu ka ti wesa dungu. Ikefilnge tüyechi anümka ñi fün, fey ifilmi tati, rüf feyngey tami layael” (Gén. 2:16, 17). Fey Satana eluwi ñi weda elkünual ti dungu. Kiñe filu mew feypifi ta Eva: “Feyngelay tamu layael”, Eva allkütueyew fey ifi ti fün. Fey wüla, tañi wentru ka ifi (Gén. 3:4, 6). Feymu kom pu che kulpafengetuy, fey lakey (Rom. 5:12).\n4, 5. ¿Chem koyla dungukey Satana?\n4 Chaw Dios ñi feypin femtripay: Adan ka Eva layngu. Welu Satana fentekünulay ñi koylatulelafiel ta pu che. Fey wüla kakerume koyla dunguy. Kiñe tüfa “lakey pu che tañi kuerpu, welu ñi püllü petu mongeley” pikey tati weküfü. Fantepu mew fentren che femngechi ngünenkangekey (1 Tim. 4:1).\n5 ¿Chumngelu fentren che allkütukefi tüfachi koylake dungu? Satana kimniey pu che ñi weñangkülkeetew ti lan dungu, feymu kimniey chumngechi ñi ngünenkayafiel. Jewba dewmaeiñmu taiñ rumel mongeleal, feymu ayükelafuiñ taiñ layal (Ecl. 3:11). Kayñe trokikefiyiñ ti lan dungu (1 Kor. 15:26).\n6, 7. 1) Satana ayüniey ñi kimngenoal tati rüf dungu ñi chumleken pu layelu, welu ¿chum tripay ñi ayünieel tüfachi dungu mew? 2) ¿Chumngelu weda tripay ñi ngünenkan? 3) Kimnieliyiñ ñi rüf kimeltukeel ti Biblia, ¿chumngechi kellukeeiñmu taiñ llükanoafiel ti lan dungu?\n6 Satana kakerume dungu femkey ñi kimngenoal tati rüf dungu ñi chumleken pu layelu, welu weda tripay ñi ayünieel. ¿Chumngelu? Fentren che kimürpukey ñi rüf kimeltukeel Biblia tüfachi dungu mew, fey wüldunguchekey Chaw Ngünechen ñi wiñomongeltuafiel pu layelu, feymu weda tripay ñi ngünenkan ta Satana (Ecl. 9:5, 10; Hecho 24:15). Kimnieliyiñ ñi rüf chumleken pu layelu, yafülduamküleaiñ ka llükalayaiñ ñi chumleafel engün. Feymu iñchiñ llükakelafiyiñ pu la, kafey lan mu kiñe taiñ piwkeyen che “sufrilepelay” pikelaiñ rume. Kimnieiñ ñi mongelenon, fey wedalkalayafuyngün iney no rume. Umawküleyngün reke (Juan 11:11-14). Kafey kimnieiñ pu la ñi kimnon chem dungu no rume. Feymu pu che lalu fentren tripantu kuyfi mu wiñomongetuayngün ka feypiayngün: “Pichiñma mu müten lalu trokiwfun”.\n7 Feley llemay tati rüf dungu ñi chumleken pu layelu adümfali ka küme nüwküley kakelu dungu ñi kimeltuel tati Biblia. Trürümfal-lay Satana ñi koylake dungu mu, ¡Kidu re welu rakiduamelchekey! Ngünenkachekey ka weda dunguyefi taiñ Wenu Chaw Jewba. Ngüneduamaiñ tüfachi ramtun: Satana ñi koylatuel, ¿chumngechi weda dunguyefi ta Jewba? ¿Chumngechi rakiduamelchekey ñi duamfalnon Jesus ñi lapan? ¿Chumngelu doyelkünufi ñi kutrankawken ta che? Ngüneduamliyiñ tüfa, doy küme kimaiñ fente ñi wedalkaken Satana ñi koylatuel.\nSATANA ÑI KOYLATUKEEL RUME WEDALKAKEY\n8. Chumngechi pengeli Jeremías 19:5, Satana ñi koylatukeel, ¿chumngelu weda dunguyefi ta Jewba?\n8 Satana ñi koylatuel weda dunguyefi ta Jewba. Ka kiñe koyla ñi feypikeel ta Weküfü tati pu la kutrankawmekey kütral mapu mu. ¡Tüfa rume weda dunguyefi ta Jewba! ¿Chumngelu? Rakiduamelchekey taiñ Chaw Dios piwkeyechekelu ñi femngen Weküfü reke (1 Juan 4:8). ¿Chum duamelkeeymu tüfa? Tüfachi koyla, ¿chum duamelkefi ta Jewba? Kidu üdekey chem kutrankawün rume. Biblia feypi: “Dewmayngün fütrake altar Baal ngealu, üyew lüpümfingün ñi pu fotüm ka ñawe, chalintukulelfingün ta Baal. Iñche werkülafiñ ñi femal tüfa, feypilafiñ rume, rakiduamlan rume” (Jeremías 19:5).\n9. Juan 3:16 ka 15:13 feypi ñi chumün ta Jesus taiñ montulaetew, welu Satana ñi koylatukeel, ¿chem rakiduamelchekey?\n9 Satana ñi koylatuel rakiduamelchekey ñi duamfalnon Jesus ñi lapan (Mat. 20:28). Ka kiñe koyla ñi feypiken Satana fey tati pu che kiñe lakenochi püllü niey. Rüfngele tüfa, duamfal-layafuy Jesus ñi lapayal taiñ montulaetew, fey taiñ rumel mongeleal. Ka longkontukunge: Jesus lapay kom che ñi duam mu, tüfa pengelkey fente ñi piwkeyeniefiel itrokom che (papeltunge Juan 3:16; 15:13). Kom tüfachi koyla kimeltun rakiduamelkefi ta che ñi duamfalnon Jesus ñi lapan. Tüfa, ¿chumngechi duamelkefi ta Jewba ka Jesus?\n10. Satana ñi koylatukeel, ¿chumngechi doyelkünufi ñi kutrankawken ta che?\n10 Satana ñi koylatuel doyelkünufi ñi kutrankawken ta che. Pu chaw, pu ñuke lalu ñi fotüm kam ñawe, feypingeafuy chi: “Chaw Dios yefi tamu pichiche ñi mülepual wenu mapu mew, fey küme püllü ngetuy”. Tüfachi koyla dungu, ¿küme duamelkepefi may pu chaw ka ñuke? Kam, ¿doyelkünufi ñi weda duamkülen engün? Kangelu koyla dungu feypingekey: “Müley kiñe kütral mapu”. Kuyfi mu pu che femngechi feyentukelu kutrankakefi ka lüpümkefi kakelu che kayñetukefulu ñi kimeltukeel tati Iglesia. Kiñe lifru feypi kiñeke kues kayñetukefuy pu che feyentukenolu ñi kimeltukeel tati Iglesia Catolica, fey lüpümkefuy pu che. ¿Chumngelu femkefuyngün tüfa? Pu kues feypikefuyngün: “Femngechi rakiduamelafiyiñ pu feyentukenolu ñi chumleafel kütral mapu mew, fey wiño rakiduamtuay petu ñi lanon, ka amulayayngün kütral mapu mew”. Kiñeke trokiñ mapu mew pu che feypikey: “Duamfali taiñ femal fillke wimtun, femngechi taiñ tuteafiel taiñ pu che yem ka yamnieafiel, fey taiñ kümelkayaetew”. Kakelu che femkey femngechi dungu ñi wedalkanoaetew ti la. Welu kom tüfachi wimtun tuwi Satana ñi koylatun mu, feymu küme duamelkelafi ta che ¡müna weda dungu! Re weda duamelkefi ka llükalkachekey.\nCHUMNGECHI INGKAÑPEAFUIÑ TATI RÜF DUNGU\n11. Taiñ pu familia ka weni, ¿chumngechi dikümtukuafeiñmu?\n11 Taiñ pu familia ka weni küme duam mu dikümtukuafeiñmu ta koneltual kiñeke wimtun tuwnolu Biblia mew. Femngechi rupaliyiñ, ¿chumafuiñ? Piwkeyeafiyiñ ta Chaw Dios ka tati Biblia, tüfa newentukuaeiñmu taiñ allkütuafiel ta Jewba. Taiñ pu familia ka weni weda duamelafeiñmu kütu feypiafeiñmu chi taiñ piwkeyenofiel ka yamnienofiel taiñ che yem. Kam feypiafeiñmu chi: “Koneltunolmi taiñ wimtun mu, ti la wedalkayafuy kakelu che”. ¿Chumngechi ingkañpeafuiñ ñi rüf kimeltukeel Biblia? Ngüneduamaiñ chumngechi inayafuiñ kiñeke ngülam Biblia mu küpalu.\n12. ¿Chem wimtun kimnieiñ ñi küpanon Biblia mu?\n12 ‘Famtripaleaiñ’ feychi wimtun mu Jewba ñi ayükenoel (2 Kor. 6:17). Kiñeke che tukulelfingün la ñi cajon mu tañi nieelchi chemkün, iyael ka pulku. Pu che rakiduamkey femngechi ñi kelluafiel ti la ñi küme amutual ka ñi wiñometunoal. Kafey ütrülkeyngün pichin pulku mapu mew ñi longkontukunieafiel tati la, ka femkeyngün fillke wimtun ñi ayüwülafiel tati la. ¿Chumngelu femkey kom tüfa? Rakiduamkeyngün tañi püllü ñi mongelen. Welu iñchiñ Jewba ñi pu chengen, ¡feyentukelaiñ, fey koneltukelaiñ kom feychi wimtun Weküfü ñi koylatun mew küpalu! (1 Kor. 10:21, 22).\nKüme inaduamfilmi chem ñi feypin tati Biblia ka küme nütramkafilmi tami pu che poyekenofilu ta Jewba, kümelkaleaymi. (Inaduamnge parrafo 13 ka 14). *\n13. Ramtuwülmi ñi kümepen may kiñe wimtun, ¿chumngechi inayafuymi Santiaw 1:5?\n13 Ramtuwülmi: “Tüfachi wimtun kam feyentun, ¿küpapey may weküfü ñi koylatun mew?”. ¿Chumafuymi tami kimal? Ngillatuafimi ta Jewba, “kelluen, eluen tami kimün” piafimi (papeltunge Santiaw 1:5). Fey wüla inaduamnge chem feypiley taiñ fillke papel. Ka duamnielmi doy kellu, ramtuafuymi tami pu longkolelu trawünche mu. Fey engün feypilayaeymu chem tami femafel, welu kimeltuafeymu kiñeke ngülam Biblia mew, kiñeke tüfa ngüneduampeiñ tüfachi chillkatun mu. Femülmi tüfa, pepikayafimi reke tami rakiduam fey kimaymi “chem dungu ñi kümen kam ñi kümenon” (Eb. 5:14).\n14. ¿Chumafuiñ taiñ welulkanoafiel ta kakelu che?\n14 “Kom femkeaymün Ngünechen tañi püramyengeael. Femkilmün chem wesa dungu no rume femngechi ti kakelu ñi inayentunoael” (1 Kor. 10:31, 32). Petu taiñ koneltunon kiñe wimtun mew ramtuwaiñ: “Koneltuli, ¿chem rakiduamelafun ta kakelu che? Doyelchi may, ¿chem rakiduamelafun tañi pu peñi ka lamngen?”. Turpu pikelaiñ femal chem weda dungu no rume femngechi taiñ welulkanoafiel ta kakelu che (Mar. 9:42). Kafey pilaiñ weda duamelafiel pu che poyekenofilu ta Jewba. Piwkeyechefengeliyiñ, yamkechi dunguafiyiñ ta che, turpu notukadungulayafiyiñ ka illamkalayafiyiñ. Femngechi püramyeafiyiñ ta Jewba. Longkontukuaymi: ¡piwkeyechefengeliyiñ, kom pepilafuiñ! Yamkechi trokituafiyiñ pu che, fey puwaiñ taiñ pu kayñe ñi piwke mu.\n15, 16. 1) ¿Chumngelu kümeafuy kimeltulelafiel tami feyentukeel kakelu che? Feypinge kiñe rupan dungu. 2) ¿Chumngechi kellukeeiñmu ñi feypiel Romanu 1:16?\n15 Kom che tami lof mew kimpe tami dunguken iney ngen Jewba (Is. 43:10). Layeluwülmi, tami pu karukatu ka pariente illkutuafeymu inanolmi kidu engün ñi wimtun. Feymu petu ñi rupanon tüfa, kimeldungulelafimi tami feyentukeel ka poyefiel ta Jewba. Taiñ peñi Francisco mülelu Mozambique mapu mew wirintukuy: “Kimlu müten chem ñi rüf kimeltukeel tati Biblia tañi domo Carolina iñchiw feypifiyu tayu familia: ‘Fürenewelayafiyu tati pu la’. Rupalu chi antü Carolina ñi lamngen lay, fey mülefuyu famentunoal tayu feypin. Faw pu che muñetukefi tati la petu ñi femngeken kiñe religioso wimtun. Fey wüla feychi ko pünengefulu ñi muñetuafiel tati la wütrungekey mapu mew, fey tati pu pariente küla pun mew umawtukey chew ñi wütrungen tati ko. Pu che feypikey ‘femngechi küme feleay ñi püllü’. Feymu ‘Carolina feley ñi umawtual chew wütrüngekefuy tati ko’ pikefuyngün tañi domo ñi pu che”.\n16 ¿Chumingu Francisco tañi domo engu? Francisco feypi: “Piwkeyefiyu ta Jewba, ayünieyu tuteafiel, feymu koneltulayu feychi wimtun mu. Carolina tañi pu che müna illkuyngün. ‘Yamlafimu rume taiñ che yem, kontuwewlayaiñ tamu ruka mu ka kelluwewlayaiñ rume’ pikefeyumu. Iñchiw dew kimeltufuyu taiñ feyentukeel, feymu chem pilayu rume petu ñi illkulen engün. Kiñeke taiñ pu pariente ingkañpeeyumu kütu “kidu engu dew kimeltueiñmu tañi dulliel engu” pikefuy. Fey rupalu chi antü Carolina ñi pu che tüngduamnagi, fey kümelkawtuiñ. Kiñeke engün feypikeeyumu kütu ‘elumuafen kiñe papel Biblia mu küpalu’”. Iñchiñ turpu yewelayaiñ taiñ feyentukeel mu, doy may ingkañpeafiyiñ tati rüf dungu ñi chumleken pu layelu (papeltunge Romanu 1:16).\nYAFÜLTUKUAFIYIÑ PU LAYELUWLU\nTati pu rüfngechi weni yafültukukefi ka kellukefi pu che layeluwlu. (Inaduamnge parrafo 17-19). *\n17. ¿Chumafuiñ taiñ “rüfngechi weni” ngeal?\n17 Kiñe peñi kam lamngen layeluwle, kom piwke mu eluwaiñ taiñ kelluafiel chumngechi ñi femken kiñe “rüfngechi weni”. Femngechi weñangkülen mu kiñe che, peñiyeafiyiñ kam lamngeyeafiyiñ (Prov. 17:17). Taiñ peñi kam lamngen dikümtukungele ñi femal kiñe wimtun küpanolu Biblia mew, ¿chumafuiñ taiñ “rüfngechi weni” ngeal? Ngüneduamaiñ epu ngülam Biblia mew küpalu, inafiliyiñ tüfa, kelluafeiñmu yafültukuafiel ta che weñangkülelu.\n18. 1) ¿Chumngelu ngümay Jesus? 2) ¿Chem kimeltueiñmu ñi femün?\n18 “Inaye ngümakeaymün tati pu ngümakelu mew” (Rom. 12:15). Rume weñangkülele kiñe che, kimlayafuiñ chumngechi yafültukuafiel. Welu inaye ngümaliyiñ kidu mu, pengelafiyiñ taiñ duamniefiel. Kuyfi mu Jesus tañi weni, Lasaru, lay. Tañi epu lamngenwen Marta engu Maria ka kakelu che ngümayngün. Rupalu meli antü Jesus puwi üye mew ka “ngümay” kimnielu rume ñi pürüm wiñomongeltuafiel ta Lasaru (Juan 11:17, 33-35). Jesus ñi ngüman, ¿chem pengeli? Pengeli ñi chum duamnagün tañi Chaw Jewba ñi lan mu ta Lasaru. Kafey Lasaru tañi pu che pefilu ñi ngüman ta Jesus, kimtukuyngün tañi rüf piwkeyeniefiel. Kom tüfa yafültukupelafi ta Marta engu Maria. Ka femngechi famülke mu taiñ pu peñi ka lamngen kimtukule taiñ rüf piwkeyeniefiel ka duamniefiel, kidulelu trokiwlayayngün, doy may feypiayngün: “Walloñmaenew kümeke weni iñche tañi piwkeyenieetew ka kellukeetew”.\n19. ¿Chumngechi kellukeeiñmu Eclesiastés 3:7 taiñ yafültukucheal?\n19 “Kiñe antü ñi ñüküfküleal ka kiñe antü ñi dungual” (Ecl. 3:7). ¿Ka chem femafuiñ taiñ yafültukuafiel pu layeluwlu? Küme allkütuafiyiñ. Eluwküleaiñ taiñ feypiaetew chem ñi mülen tañi piwke mu, fey weda entule tañi feypin, weda duamlayaiñ (Job 6:2, 3). Kidu rume weda duamküleafuy chi weda trokietew am tañi pu pariente poyekenofilu ta Jewba. Feymu kiñentrür ngillatuafuiñ kidu engu. Ngillatuafuiñ ta Jewba, kidu ‘allkütukey tati llellipun’, “eluafimi tami newen, ka kellufinge ñi küme rakiduamal” piafuiñ (Sal. 65:2). Pepilfal-le, kiñentrür papeltuafuiñ tati Biblia. Kam kiñe falin dungu tripalu taiñ fillke papel mew, papeltuafuiñ chi ñi rupan kakelu peñi kam lamngen.\n20. ¿Chem ngüneduamaiñ inalechi chillkatun mew?\n20 ¡Rume mañumküleiñ! ¡Rüf kimnieiñ ñi chumleken pu layelu ka ñi wiñomongelngetual küpalechi antü mew! (Juan 5:28, 29). Feymu taiñ femkeel ka taiñ dungukeel mu ingkañpeafiyiñ tati Biblia ñi rüf kimeltukeel. Küme ngüneduamaiñ chumül doy kümeafuy wüldungulelafiel pu che tüfachi kümeke dungu. Inalechi chillkatun mew ngüneduamaiñ kangelu ngünenkan Satana mew küpalu, tüfa katrütuñmakefi ta che kimal Chaw Dios ñi dungu. ¿Chem am tüfa? Pu wedake püllü ñi koylake dungu. Kimaiñ chumngelu femkelaiñ kiñeke dungu taiñ fülkonal pu wedake püllü mew.\nRüf kimnielu iñchiñ ñi chumleken pu layelu, ¿chumngelu yafültukukeeiñmew tüfa?\nSatana ñi koylatuel lan dungu mew, ¿chumngechi wedalkakey?\n¿Chumngechi ingkañpeafuiñ Biblia ñi rüf kimeltukeel lan dungu mew?\n24 ÜLKANTUN Küpange Jewba tañi fütra wingkul mu\n^ parr. 5 Satana ka tañi pu wedake püllü kam pu inuma koylatukey ñi chumleken pu layelu. Fentren wimtun tuwingün tüfachi koylake dungu mew. Tüfachi chillkatun kelluaeymu tami püntütripanoal Jewba mu, dikümtukungelmi ta koneltual feychi wimtun dungu Jewba ñi üdekeel.\n^ parr. 55 ¿CHEM PENGELI TI ADENTUN? Epu Dungukelu Iney Ngen Jewba yafültukufingu tañi pariente rume weñangküley layeluwlu kay.\n^ parr. 57 ¿CHEM PENGELI TI ADENTUN? Kiñe peñi inaduamfi ñi kümepen may kiñeke wimtun femngekelu lan mu kiñe che, fey wüla yamkechi kimeltulelfi tañi feyentukeel tañi pu che.\n^ parr. 59 ¿CHEM PENGELI TI ADENTUN? Pu longkolelu trawünche mu ngüdaltukufi kiñe peñi layeluwlu tañi yafüluwam.\n¿Doy küme küdawelkefimi may ta Jewba?\nInayentuafiyiñ ta Jesus taiñ tüngduamküleal\nJewba kelluaeiñmu taiñ ngünenkanoaetew pu wedake püllü\nPU CHE ÑI MONGEN Pefiyu tati “perla rume falilu”\nWirin dungu Chumngechi entual fillke papel TI WERKEN (ÑI CHILLKATUNGEAL) Abril 2019\nAudio Chumngechi entual audio TI WERKEN (ÑI CHILLKATUNGEAL) Abril 2019\nTI WERKEN (ÑI CHILLKATUNGEAL) Abril 2019


Luka 19 ARNNT - Jesus konpuy Jeriko mew, fey rumerpuy - Bible Search\nJesus ka Sakew\n1Jesus konpuy Jeriko mew, fey rumerpuy rangi ti waria mew. 2Üyew mülerkey kiñe riku wentru, Sakew pingelu. Longkolerkey tati pu kofrakelu impuestu ta Romangealu, 3fey tüfa ayürkey ñi kimafiel ta Jesus, welu pepi leliwülürkelafi mülerkelu am rume fentren che ka femngechi ta Sakew laftra wentrungerkey. 4Feymew lefürkey wünelualu, tañi dipuafiel ka ñi peafiel, fey pürapuy kiñe anümka mew fülpüle chew ñi rumeael ta Jesus. 5Feymew petu rumelu Jesus inafül ti anümka püle, pürakintueyew ka feypieyew:\n—Sakew, pürüm nagpatunge. Fachantü iñche witranngemean eymi tami ruka mew.\n6Feymew Sakew pürüm nagpatuy, ka rume ayüwün mew llowfi ta Jesus. 7Fey pengelu tüfa, kom eluwi ñi fillpiafiel engün ta Jesus, ka dunguyefi engün ñi amun mew tañi witranngemeael ti yafkafe wentru ñi ruka mew.\n8Feymew Sakew witrakünuwi ka feypifi ta Ñidol:\n—Allkütuen, Ñidol, iñche eluafiñ tati pu pofrengelu rangiñ kom tañi nieelchi chemkün: fey weñeñmakefili chem rume ineyngeay rume, wiñoleltuafiñ doy meli rupachi tañi weñeñmakefiel mew.\n9Fey feypieyew ta Jesus:\n—Fachantü Ngünechen dew montulfi ta tüfachi rukache, fey tüfachi wentru ka femngechi Abraam ñi yomelchengey. 10Feymew tati Wentrukünuwpalu küpay tañi kintupayafiel ka tañi montulafiel tati ñamkülekefulu ñi yafkan mew.\nTati pülata adkünu dungu\n11Fey ti pu che allkütuley Jesus ñi feypimeken tüfachi dungu, fey kisu nütramelfi kiñe adkünu dungu kisu mew, fey Jesus am fülkülepurkelu dewma ta Jerusalen püle, feymew kisu engün rakiduamkülerkey ñi akuael pürümkachi Ngünechen ñi longko ülmenngen.\n12Feymew nütramelfi tüfachi adkünu dungu: “Mülekefuy kiñe wentru longko ülmen küpalmengelu, fey tüfa amurkey alü kamapu, tati kangelu trokiñ mapu mew, femngechi tañi longko ülmenkünungeael ka ñi wiñometuael. 13Fey petu ñi amunon, mütrümfi ñi mari pu kona ñi nieel, fey eluyefi kake kiñeke engün fentren pülata, ka feypifi: ‘Neosiayafimün tüfachi pülata femngechi ñi doy yallael, fey wiñometuli wüla elumutuan’. Fey kisu amuy. 14Welu kisu ñi trokiñ mapu mew mülechi pu che rume üdeeyew, feymew ina werkülelngey kiñe mufü che tañi feypifalngeael: ‘Iñchiñ pilelaiñ tüfachi wentru ñi longko ülmenngeael iñchiñ mew.’\n15“Welu kisu longko ülmenkünungey, fey wiñometuy ñi trokiñ mapu mew. Fey dew akutulu, werküy ñi mütrümelngeael ñi pu kona tüfey engün tañi elurpufiel tati pülata, tañi kimael tunten ñi wewel kake kiñeke engün. 16Fey ti wentru wüne eluel ti pülata puwi ka feypipuy: ‘Ñidol, tami pülata mew wewün doy mari rupachi.’ 17Fey ti longko ülmen llowdungueyew: ‘Rume kümey tati, eymi ta rume küme kona. Eymi ta rüf mew müngeltuymi ti pichin dungu tami werküfiel, eymi ta longkoleaymi mari waria che mew.’ 18Fey ka puwi ti kangelu ka feypi: ‘Ñidol, tami pülata mew wewün doy kechu rupachi.’ 19Tüfa kafey llowdungufi: ‘Eymi ta longkoleaymi kechu waria che mew.’\n20“Welu kangelu ka puwi feypilen mew: ‘Ñidol, tüfa ñi mülen tami pülata. Kütrüngniekefuiñ kiñe pañu mew: 21Iñche llükaeyu ta eymi, eymi am rume yafü piwke wentrungelu. Nentukeymi chew tami küdawnoel mew, ka kosechakeymi chew tami ngannoel.’ 22Feymew ti longko ülmen feypieyew: ‘Wesa kona, kisu tami dungun mew dalluntukuwimi. Rakiduamfulmi eymi iñche ñi yafü piwke wentrungen ka tañi ñimituken chew tañi küdawnoel mew ka tañi kosechaken chew tañi ngannoel mew, 23¿chumngelu am tukumelafimi ti pülata ta banku mew? Femngechi wiñoleltuafen ñi wewel ti pülata, akutulu iñche tañi ruka mew.’ 24Feymew ka feypifi tüfey mew mülechi pu che: ‘Müntuñmafimün ti pülata fey elufimün ti wewlu doy mari rupachi.’ 25Kisu engün feypieyew: ‘Ñidol, ¡Welu kisu dew wewi doy mari rupachi!’ 26Fey ti longko ülmen llowdunguy: ‘Iñche ta feypiwayiñ, tati nielu doy elungeay. Welu tati nienolu, tañi pichin nieel, fey kütu ta müntuñmangeay. 27Tañi pu kayñe tati pinofulu iñche tañi longko ülmenngeael kisu engün mew küpalfimün tüfa mew ka langümfimün iñche ñi adkiñ mew.’ ”\nJesus puwi longko ülmen reke ta Jerusalen waria mew\n(Matew 21.1-11; Marku 11.1-11; Juan 12.12-29)\n28Fey dew feypilu tüfa, trekakünuwi ta Jesus ñi amuael ta Jerusalen. 29Fey dew puwlu Betfage ka Betania mew, feyti Olifu pingechi wingkul ñi pülle mew, fey werküy epu ñi disipulu 30feypilen mew:\n—Amuaymu ti pichi trokiñ ruka che mew mülelu tüyechi lelfün ñi itrotripa, fey puwülmu, pepuafimu kiñe trapelkülechi pichi furiku, fey tüfa iney rume petu püralaeyew, nentutrapelafimu, fey küpalafimu. 31Fey iney rume ramtuelmumew chumngelu tamu nentutrapelpefiel, feypiafimu ‘Ñidol duamtueyew tati’. 32Fey ti epu disipulu amuyngu ka pepufingu ti pichi furiku kom chumngechi ñi feypikünuetew ta Jesus. 33Petu nentutrapelpefilu engu ti furiku, ti ngenngelu ramtueyew:\n—¿Chumngelu anta petu nentutrapelpefimu?\n34Kisu engu llowdunguy:\n—Ñidol duamtufi ti furiku.\n35Fey ti furiku ñi furi mew wente chañupüramelfi engün ñi takuwün ta Jesus, fey ka pürakawelluy ti furiku mew. 36Fey amulelu Jesus, ti pu che inüfkünuyeyngün ñi takuwün ti rüpü mew. 37Fey fülpulu ti küllegngechi rüpü mew tati Olifu pingechi wingkul püle, kom tañi inanieetew eluwi ñi wirarael ayüwün mew ka ñi püramyeafiel ta Ngünechen kom ti afmatufal dungu ñi peel mew. 38Fey feypi engün:\n“¡Fütra küme felen niepe ti longko ülmen küpalelu Ñidol Ngünechen ñi piel mew!\n¡Küme tüngün mülepe ta wenu mapu mew ka fütra pepiluwün mülepe ta wenu mew!”\n39Feymew kiñeke ti pu farisew küpalelu ti pu che mew feypingün:\n—Kimeltufe, katrütudungufinge tami inanieetewchi pu che ñi wirarkümekenoael engün.\n40Welu Jesus llowdungueyew:\n—Iñche feypiwayiñ tüfa engün dungunole, tati pu kura wiraray.\n41Feymew puwlu Jerusalen ñi fül mew, fey pefilu tati waria mew mülechi pu che, Jesus ngümayefi 42feypilen mew: “¡Ngüneduamfulmün, ta fachantü tamün eluafetew küme tüngün! Welu fewla tüfachi dungu ellkaley ta eymün mew, feymew ta pepi küme leliwül-lafimün. 43Küpaley ta wesake antü tamün kutrankawael, feychi tami pu kayñe wall püle dewmalelaeymünmew fütrake malal, fey walloñmayaeymünmew ka weychayaeymünmew ta wall püle. 44Fey ka apümkangeaymün ta itrokom eymün. Langümkangeay ti mülechi pu che ka elngelayay kiñe kura no rume tati küme elkülefulu, fey eymün am llownofilu ka manelnofilu ta Ngünechen, feychi küpalu ta Ngünechen tami montulafetew.”\n(Matew 21.17-21; Marku 11.15-19; Juan 2.13-22)\n45Fey dew rupalu tüfachi dungu, Jesus konpuy ti ngillatuwe ruka mew, fey eluwi ñi wemünentuafiel tüye mew tati fendemekelu ka ngillakamekelu+ ñi chemkün ta pülata mew. 46Ka femngechi feypifi: “Tati Wirin Chillka mew feypiley: ‘Iñche ñi ruka ta ngillatuwe ruka pingey,+ welu eymün ta kiñe weñefe ñi ruka reke niefimün.’ ”+\n47Fey Jesus kimeltukerkey ti ngillatuwe ruka mew, fey ti longkolelu tati pu saserdote mew ka ti kimeltukelu ta Moyse ñi ley dungu ka ti longkolelu ti waria mew miyawürkey ñi kintukaduamaetew engün chumngechi ñi langümafuel engün ta Jesus. 48Welu pepil-lay engün ñi chumngechikünuael tañi ayüfel engün ñi femaelchi dungu, fey kom ti pu che am kuñiwtun mew küme allkütulelu Jesus ñi kimeltumekeelchi dungu.


Hecho 14 ARNNT - Ikonio mew Pablo engu Bernabe - Bible Search\nHecho 13 Hecho 15\nPablo engu Bernabe mülepuy ta Ikonio\n1Ikonio mew Pablo engu Bernabe kiñentrür konpuy tati pu judiu tañi sinagoga mew chumngechi wimtuley engu, fey kimeltupuyngu, feymew rume fentren che feyentuy, fentren judiu ka judiu tuwünngenolu. 2Welu tati feyentuyenochi pu judiu ngüchalniefi ñi dungukonael ti pu judiu tuwünngenolu femngechi tañi wesaduamtungeael tati pu feyentulechi pu che. 3Fey tüfachi dungu mew, tati pu apostol mülewenagi engün rume fentreñma Ñidol mew maneluwküley engün, fey küme kimeltuchey engün. Nütramyekefi engün Ngünechen tañi rume piwkeyechenngen, fey Ñidol Ngünechen ta rume kellunieeyew engün tañi femael afmanngechi dungu. Kisu engün tañi femkeelchi afmatufal dungu mupilerpuy kisu tañi nütramyekeelchi dungu. 4Welu tati pu trokiñche wichu püntülkawi engün, kiñekentu ingkaniefi tati pu judiu, kakelu kay ingkaniefi tati pu apostol. 5Feymew, tati pu judiu ka ti pu judiu tuwünngenolu kiñewi engün tati pu soltaw engün tañi wimakayafiel ka tañi ütrüftukayafiel kura mew. 6Welu Pablo engu Bernabe kimlu tüfachi dungu, lefmawi engu, fey amuy Likaonia trokiñ mapu mew, Listra waria mew ka Derbe waria ka fülküleyechi lof mapu mew. 7Ka tüfey mew ka kimelpuy engu tati küme dungu.\nListra mew ütrüftukangey kura mew ta Pablo\n8Listra waria mew mülerkey kiñe wentru pepi trekakenolu. Chumkawnorume trekakerkelay, küntrongey choyüngelu müten. Fey tüfachi wentru anülerkey, 9allkütuley tañi nütramkameken ta Pablo, fey Pablo ngüneduameyew ka kimeyew tañi rume feyentulen tañi tremoltuael. 10Feymew Pablo feypifi ti wentru newentu dungun mew:\n—¡Witrapürange ka küme witrakünuwnge tami namun mew!\nFey tati wentru witrapüray kiñe ringkün mew, fey eluwi ñi trekayael. 11Pengelu ñi femün ta Pablo, wiraryey engün tati pu che likaoniadungun mew (fey Pablo kimlay ñi chem pimeken engün):\n—¡Pu ngünechen wentrukünuwpay iñchiñ mew!\n12Bernabe ta Seus ngünechen pifi engün, Pablo kay Ermes ngünechen pifi engün kisu am dungukerkelu. 13Seus tañi saserdote niey tañi ngillatuwe ruka ellakon waria, fey küpalürkey toro adelkalelu itrofill rayen mew. Ti saserdote ka ti pu che ayüfuy tañi langümelafiel ti pu toro, femngechi tañi püramyeafiel tati epu apostol. 14Welu Pablo engu Bernabe ngüneduamlu, wikürkay ñi takuwün engu ka konpuy wirarkülen rangi che:\n15—Pu weni, ¿chem mew anta femngechi femimün? Iñchiw ta ka femngechi wentru, eymün reke. Iñchiw ta küpaleluwiyiñ rume küme dungu femngechi tamün elkünutuafiel ti wesake dungu, chem mew no rume ta kümenolu, ka tamün wiñotuael ta mongelechi Ngünechen mew, tati dewmalu ta wenu mapu, ka nag mapu, ka lafken ka kom tati mülelu tüfa engün mew. 16Tunte kuyfi mew ta Ngünechen elukünufuy ta che kisuke tañi inayael tañi rüpü, 17welu chumkawnorume elkünulay ñi pengelael ti kümeke dungu ñi femken, kisu tati werkülkeeymünmew ta mawün ka küme ngelkaketranün ka elukeeymünmew tamün duamtuelchi iyael, femngechi tamün ayüwküleam.\n18Fey feypingelu engün kom tüfachi dungu, ngellu katrütungey ñi langümnoafiel tati pu toro femngechi ta püramyelafingün ti langümelchi kulliñ mew tati epu apostol.\n19Feymew akuyey kiñeke judiu tuwlu Antiokia ka Ikonio, fey ka wesa rakiduamelpatufi tati pu che. Feymew ütrüftukangey kura mew ta Pablo, fey langümfilu trokiwi engün ka wingüdentukünufi engün wekuntu waria. 20Welu tati pu feyentuleyelu trawüluwlu Pablo tañi inafül, kisu witrapüratuy, fey ka konputuy tati waria mew. Fey kangelu antü mew, amuy Derbe waria Bernabe engu.\nPablo ka Bernabe wiñotuy Antiokia waria mew mülelu ta Siria mew\n21Rupan kimelpulu engu tati küme dungu ta Derbe waria mew, pütrün che feyentuy, fey wiñotuy engu ta Listra, Ikonio ka Antiokia waria mew Pisidia trokiñ mapu mülelu. 22Fey tüfachi lelfün püle ngülamkiyawülfi tañi newentuleael engün tañi feyentun mew. Feypingey engün ñi felerken ñi müleael kutrankawün taiñ puwael ta Ngünechen ñi mülewe mew. 23Kake kiñeke tati trokiñ pu feyentulelu mew dullingey wünenke wentru longkolealu, fey rupan ayunalu ka ngillatulu engün, chalintukufi engün Ñidol Jesus mew, tañi feyentumum engün.\n24Fey rupalu engu Pisidia trokiñ mapu mew, puwi engu Panfilia trokiñ mapu mew. 25Nütramkapuy engu tati küme dungu Perge waria mew, feymew ka amuy engu ta Atalia ñi ayliñ mew. 26Feymew konpuy engu farku mew ñi amutuael ta Antiokia, Siria trokiñ mapu mülelu. Tüfeychi waria mew mülechi pu peñi ka lamngen chalintukurkeeyew Ngünechen ñi piwkeyechen mew feychi tripayalu ñi wewpimeael ti werken dungu. Fey fewla puwturkey engün ka feychi trokiñ feyentulechi pu che mew. 27Fey wiñotulu engu ta Antiokia, ka llowtueyew ti trokiñ feyentulechi che. Feymew Pablo engu Bernabe trapümfi ti feyentulechi che tañi nütramelafiel ti dungu tañi femel ta Ngünechen kisu engu mew, ka chumngechi ta Ñidol ñi fürenefiel tati pu judiu tuwünngenolu tañi ka femngechi feyentuael engün. 28Feymew Pablo ka Bernabe rume fentreñma mülewenagi engu Antiokia waria mew tati pu feyentulelu engün.


Tüfa ñi feypiel Vanessa, Australia mapu mu mülelu: “Tañi wentru lamngen larumey, fey rume lladkün. Müfüke küyen rupalu rume, müna weda duamkülekefun, tañi lan chüngartukupiwkenew reke. Kiñeke mu illkuken, fey ‘¿chumngelu am (chemu) lay tañi lamngen?’ pikefun. Ka kulpantukuwkefun, fey ‘müna weda ñi doy rupanon tañi lamngen iñchiw’ pikefun”.\nEYMI kay, ¿weñangküleymi chi ñi lan mu kiñe tami piwkeyenieelchi che? Femngechi rupalmi, kiñeke mu rume lladküpelaymi kam kidulelu trokiwpelaymi. Ka illkupelaymi, kulpantukuwpelaymi ka llükapelaymi. Fey fente tami weda duamkülen, “ngünam mongelen” pipelaymi kütu.\nWelu alüñmale rume tami weñangkütufiel tami la, ¡weda duamkülekilnge! Fente piwkeyeniefimi, feymu fente weñangkütufimi. Welu, ¿chem kelluafeymu tami doy küme duamküleal?\n¿CHUMAFUYMI TAMI DOY KÜME DUAMKÜLEAL?\nAfnoalu tami weñangkün trokiwafuymi, welu allkütufilmi tüfachi ngülam, doy küme duamküleaymi llemay.\nENTUNGE TAMI WEÑANGKÜN\nKakerumey pu che ñi chum duamkülen. Kafey kiñeke che rume weñangkülekey pichiñma mu kakelu che alüñma mu. Welu, ¿chem kelluafeyew kom pu che ñi doy küme duamküleal? Ngümayal kelluafeyew llemay. Tüfa ñi feypiel Vanessa: “Ngümangümakefun. Femngechi doy küme duamkülefun”. Ka ngüneduamnge Sofia ñi rupan. Kidu tañi lamngen larumey, feymu feypi: “Müna kutrankawün anay. Layeluwün trürümfalngeafuy kiñe che allfülelu. Entuñmangele tañi trarkülechi allfeñ, doy küme duamtuafuy ti che, kutrantufule rume. Welu femngechi müten tremoleay tañi allfeñ. Ka femngechi rupakeiñ lale kiñe che taiñ piwkeyeniefiel”.\nENTUNGE TAMI CHUM DUAMKÜLEN\nKiñeke mu duamafuymi tami kiduleal. Welu tami doy küme duamküleal ka duamnieymi tami kellungeal. Rakiduamnge ñi feypiel kiñe weche wentru Jared pingelu. Lalu tañi chaw, ¿chumi am? Kidu feypi: “Nütramkalelfiñ ta kakelu che tañi chum duamkülen, duamfalngenolu trokifili rume. Welu entulu tañi nütram doy küme duamün”. Dew ngüneduampeiñ Janice ñi rupan, kidu ka feypi: “Nütramkalelfiel ta kakelu che tañi chum duamkülen pañushpiwkelenew. Iñche kimüñmangelu tañi chumlen, fey kidulelu trokiw-welan”.\nELUWNGE TAMI KELLUNGEAL\nKiñe doctor feypi: “Pu che layeluwlu ka eluwlu tañi kellungeal, ñochikechi yafüluwkey ka weñangkülewelay”. Feymu, eluwnge tami kelluaetew tami pu che ka tami pu weni. Tüfa engün küpa kellueymu, feymu kelluen piafimi. Femngechi müten kimay engün chem tami duamnieel (Proverbios 17:17).\nFÜLKONAYMI TAMI WENU CHAW MU\nTüfa feypi kiñe domo Tina pingelu: “Tañi wentru kontueyew cancer, fey larumey. Niewetunolu kay tañi wentru, pepi nütramkalafiñ tañi chum duamkülen. Feymu eluwün tañi kom nütramkalelafiel ta Chaw Dios. Puliwentu ‘kelluen fachantü’ pikefiñ fill antü. Kidu müna kelluenew, femngechi rakiduamlafun rume”. Kiñe domo, Tarsha pingelu, 22 tripantu niefuy lalu tañi ñuke. Kidu feypi: “Papeltufiel mu Biblia küme rakiduameltuenew ka doy küme duamelenew fill antü”.\n¡MANELUWNGE ÑI WIÑOMONGETUAL TAMI LA!\nTina ka feypi: “Lalu tañi wentru newe kellulaenew maneluwal tañi wiñomongetual kidu, iñche ka tañi küla wentru püñeñ müna duamniefilu kay. Welu fewla, dew rupalu 4 tripantu, ¡kom piwke mu maneluwken ñi wiñomongetual tañi wentru! Müna kelluenew tüfa. Peyeniekefiñ reke feychi antü, ¡petuafiñ may tañi wentru! Tüfa tüngduamelkeenew ka ayüwülmapiwkekeenew”.\nPürüm müten küme duamkülelayafuymi chi. Welu ngüneduamnge ñi feypin Vanessa: “Fente weñangküleafuymi, welu ñochikechi doy küme duamküleaymi tati”.\nAmulele rume tami weñangkütufiel tami la, Chaw Dios kelluaeymu tami “ngünam mongelen” pinoal. Kidu kutranpiwkeyenieeymu, fey eluaeymu kümeke weni tami nieal ka ayüwkülen mongeleal. Ka, pichiñma mu, taiñ Wenu Chaw wiñomongeltuafi tami pu layelu. Feychi mu pankoafimi, “fütra kuyfi” piafimi. Chaw Dios müna ayüniey ñi akual feychi antü. Feychi mu, ¡weñangküwelayaymi tati!\nBiblia ñi ngülam kelluafeymu llemay\nWeñangkülelmi, Chaw Dios duamtunieaeymu.\nKiñe wentru feypifi ta Chaw Dios: “Tami trülke metawe mu ngülümüñmaen tañi külleñu. ¿Wirikonkülepelay eymi tami lifru mu?” (Salmo 56:8).\nLlellipun mu entunge kom tami chum duamkülen.\n“Nütramkalelfiñ [ta Chaw Dios] kom tañi weñangkületew [...]. Awem Jewba, * llellipun mu kelluen pieyu” (Salmo 142:2, 5).\n“Maneluwkülen ta Ngünechen mew tati pu layelu tañi wiñomongetuael engün” (Hecho 24:15).\nChaw Ngünechen feypikünuy tañi wiñomongeltuafiel fentren che lalu. * Kidu müna ayüniey tañi femal tüfa (Job 14:14, 15).\n^ parr. 24 Biblia feypi Chaw Ngünechen niey kiñe üy, Jewba pingey.\n^ parr. 27 Tami doy kimal tüfachi maneluwün mu, ngüneduamnge 7 chillkatun ti lifru Tati Biblia ñi rüf kimeltukeel ñi entuel pu Dungukelu Iney Ngen Jewba, ka müley www.jw.org mu.\nKiñe tañi pu che lale, ¿ngünam mongelepen may?


Luka 24 Ngünechen ñi Küme Dungu | The New Bible.com\n24Jesus ñi wiñomongetun(Matew 28.1-10; Marku 16.1-8; Juan 20.1-10) 1Welu ti wüne llituelchi antü semana mew, Jesus ñi inakefetewchi pu domo amuy epe wün ti rüngan lolo mew ka yeniey engün ñi dewmaelchi perfume. 2Fey puwlu engün, pepufi ñi kiñe püle tripaletun ti kura takuniefulu ti rüngan lolo, 3feymew konpuyngün, welu pepulafi engün ta Ñidol Jesus ñi kuerpu. 4Fey rume llükapuy engün fey ñi kimnon ñi chumael, feymew pürümka reke pefemi engün epu wentru witralelu kisu engün ñi inafül püle, fey rume lingari ñi takuwün engu. 5Fey rume llükalen lloyünagi ñi longko engün ta pülli mew, welu kiñe ti epu wentru feypieyew:—¿Chumngelu anta kintupapefimün ti pu la mew feytichi mongelelu? 6¡Ngelay tati tüfa mew! ¡Dew wiñomongetuy! Tukulpamün tamün feypietew petu mülelu ta Galilea trokiñ mapu mew: 7‘Tati Wentrukünuwpalu felerkey ñi chalintukungeael ti pu yafkafe mew ka ñi langümngeael ta kürus mew, welu küla antüalu mew ñi wiñomongetuael.’ 8Feymew kisu engün tukulpatuy Jesus ñi dew feypifel tüfachi dungu. 9Fey wiñopalu engün ti rüngan lolo mew, nütramelpatufi kom tüfachi dungu ti mari kiñe pu apostol, ka femngechi itrokom ti kakelu pu che. 10Tati amuyelu ñi kimelafiel tüfachi dungu ti pu apostol, tüfa engün ürke: Maria Magdala waria tuwlu, Juana ka Maria, Santiaw ñi ñuke, ka ti kakelu pu domo. 11Welu ti pu apostol re wedwedka dungupelu trokifi engün tati pu domo. Feymew eluwlayngün ñi feyentuafiel. 12Welu Pedro femngen ñi duam, re lefkülen amuy ti rüngan lolo mew, fey konkintupuy ponwitu, pefi ti safana müten, feymew wiñotuy ruka mew fill rakiduamkülen ñi pefiel mew feytichi dungu.Trenumawün ti Emaw amuchi rüpü mew(Marku 16.12-13) 13Fey tüyechi antü mew müten, epu disipulu amulelu tati waria Emaw pingelu, mari kiñe kilometro tripalerkey ta Jerusalen waria mew 14nütramkalen amuleyngu tañi femngechi rupael kom feytichi dungu. 15Petu notuka nütramkawkülen amuley engu, fey Jesus ürke fülkonpay kisu engu mew. Feymew külangen kiñentrür trekalen amuleyngün. 16Welu tunte pefuyngu rume allwe ñüwiduamlu reke femi ñi nge engu, feymew ngüneduamlafingu ñi ineyngen. 17Jesus ramtueyew engu:—¿Chem dungu anta nütramkapeymu petu tamu trekalepan rüpü mew?Feymew witrakünuwingu, fey rume weñangkülen 18llowdunguy tati disipulu Kleofa pingelu:—¿Welu eymi umañpelafuymi Jerusalen waria mew, fey kimlaymi am tati rupachi dungu? 19Fey Jesus ramtueyew engu:—¿Chem dungu anta rupay?Fey feypingey:—Jesus Nasaret tuwlu, kiñe pelon wentru rume pepiluwünngefuy ñi femael chem dungu rume ka rume adümuwi ñi kimeltuael Ngünechen ñi adkiñ mew ka itrokom che ñi adkiñ mew. 20Feyti longkolelu ti pu saserdote mew ka ti pu longkolelu taiñ mapu mew wültukufingün ta Jesus tañi püresungeael ka ñi langümngeael, fey langümngey kürus mew. 21Iñchiñ maneluwkülefuiñ kisu mew tañi montulafiel ta Israel trokiñche, welu küla antü amuletuy dewma ñi rupamum kom tüfeychi dungu. 22Welu kiñeke ti pu domo mülelu iñchiñ engün mew pellkelkaeiñmew, amulu kisu engün epe wün ti rüngan lolo mew. 23Fey pepunofilu engün am ti kuerpu, wiñotuy engün ta ruka mew. Fey ka nütramelpatueiñmew ñi pemen epu werken püllü, fey engu feypirkeeyew Jesus ñi mongeletun. 24Feymew kiñeke taiñ pu weni amuyngün ti rüngan lolo mew, fey pepuyngün kom chumngechi tañi feypipatuel ti pu domo, welu pelafi engün ta Jesus. 25Feymew Jesus llowdungueyew engu:—Longkontukukelaymu ka rume küdawtukuymu tamu feyentuael kom tañi wirintukuel tati Wirin Chillka mew tati pu pelon wentru. 26¿Felerkelafuy am tañi kutrankawael tati Cristo kom tüfachi dungu fey petu ñi llownon ta kom pepiluwün? 27Fey pürümka müten eluwi ñi kimeltuafiel kom ti troy dungu wirilelu ta Wirin Chillka mew dungulelu ta kisu mew. Llituy Moyse ñi wirintukuelchi dungu mew ka ñi feypilen kom ñi wiriel ti pu pelon wentru ñi lifru mew. 28Fey fülpulu ti waria mew chew ñi amulemum engün, Jesus kañpüle amualu reke femi. 29Welu kisu engu aporiafi ñi mülewenagael feypilen mew:—Müleweiñ kiñentrür tüfa mew. Dew putrafiay, ka epe dumiñi tatey.Feymew Jesus konpuy ñi müleweael tüfey mew. 30Fey dew anülelu engün inafül ti mesa mew, fey nüfi ti kofke ñi kuwü mew ka mañumtufi ta Ngünechen, wükafi ka elufi engu. 31Feymew wüla kimtufingu ñi Jesusngen, we nülalu ñi nge reke femingu, welu Jesus ñamfemtuy. 32Feymew welukonkechi feypiwingu:—¿Feyngelay ama ñi rume ayüwkülepen tayu piwke petu nütramkalen küpalepeiñ nga tati rüpü mew, ka kimeltupeyumew tati wirikonkülechi dungu ti Wirin Chillka mew? 33Feymew müten witrapüratuyngu ka trekakünuwpatuyngu rüpü mew ñi wiñotuael ta Jerusalen, fey pepatufingu ñi trawüluwkülen ti mari kiñe apostol ka ñi pu kompañ, fey tüfa famngechi feypipatufi engu: 34—Rüf feyngey tañi wiñomongetun ta Ñidol. Dew pewfaluwfi ta Simon. 35Feymew kisu engu nütramelpatufi chumngechi ñi trenumafiel ta Jesus trekalelu engu rüpü mew ka femngechi ñi kimtufiel engu petu wükapefilu ti kofke.Jesus pewfaluwfi ñi pu apostol(Matew 28.16-20; Marku 16.14-18; Juan 20.19-23; Hecho 1.6-8) 36Petu mekelu ñi nütramkan engün tüfachi dungu, feychi lelen mew müten Jesus witralerumey kisu engün ñi rangiñ mew ka chalipuy feypilen mew:—Küme tüngün ta niemün. 37Kisu engün rume llükay. Kiñe perimon püllü pewfaluwetew trokiwi engün. 38Welu Jesus feypifi ñi pu disipulu:—¿Chumngelu anta llükaymün? ¿Chem mew anta welulkawküley tamün rakiduam? 39Malüñmamuchi tañi kuwü ka tañi namun. Iñche tatey. Kiñe perimon püllü nielay ta kuerpu ka foro no rume, welu eymün peymün iñche tañi nien kuerpu ka foro. 40Fey femngechi feypifilu, malüñmangey ñi kuwü ka tañi namun. 41Welu kisu engün feyentulayngün reke tañi rume ayüwün mew ka ñi afmatulewen mew engün, feymew Jesus ramtufi ñi pu disipulu:—¿Nieymün kay tüfa mew pichin iyael? 42Elungey kiñe katrün kangkan challwa, 43fey kisu llowi ka ifi fey ñi penieetew kisu engün. 44Feymew pürüm ka feypifi ti pu disipulu:—Iñche tañi femngechi rupaelchi dungu mew, fey iñche wüne kimeleluwiyiñ petu mülelu iñche eymün iñchiñ, felerkelu am ñi mupiael kom ti wirikonkülechi dungu iñche mew Moyse ñi ley dungu mew ka ti pu pelon wentru ñi wirielchi dungu mew ka ti pu Salmo lifru mew. 45Feymew fente küme kellufi ñi adümael engün ti wirintukulechi dungu. 46Feymew Jesus feypifi ñi pu disipulu:—Wirintukuley ñi layael tati Cristo ka ñi wiñomongetuael küla antüalu mew. 47Ka kisu ñi üy mew ñi llituael engün ñi wewpiael Jerusalen mew, müley ñi kimelngeael kom mapu mülechi che tañi wiñorakiduamtuael engün ta Ngünechen mew, femngechi ñi wiñoduamangetuael engün ñi yafkan mew. 48Eymün müley tamün feypiael kom tamün allküel ka tamün peelchi dungu. 49Fey iñche werküan eymün mew iñche ñi Chaw ñi tukulpakünuelchi Küme Püllü. Welu eymün mülewemün tüfa mew Jerusalen waria mew, llowülmün wüla ti pepiluwün nagpayalu ta wenu mapu.Jesus püratuy wenu mapu(Marku 16.19-20; Hecho 1.9-11) 50Feymew Jesus “amuiñ wekuntu waria Betania püle” pifi ñi pu disipulu. Fey dew chalitufilu, witrañpürami ñi epu kuwü, fey ngillatuñmafi ñi küme feleael engün. 51Fey petu ngillatuñmafilu, püntütripay kisu engün mew, fey yengetuy wenu mapu. 52Fey kisu engün püramyefi ngillatun mew ta Jesus, fey rume ayüwkülen wiñotuyngün ta Jerusalen. 53Fey trawüluwkülekerkey engün ti ngillatuwe ruka mew ka püramyeniekefi engün ta Ngünechen.Felepe may.#24.53 Kiñeke kuyfi wirin mew ngelay: “Felepe may”.


Ültreafimi tami gillakan küzau chillka kellun meu, wifnentugeam ka wewam ta $10.000.000\nEPE PUI ANTÜ\nKonaimi petu puwnole epu mayo küyen\nMageltuyin kom nielu gillakan küzau mülelu ta Araucania mapu konam zoilechi kuzen\nUnen fill mapu kuzen zeumalu ta G100, trawülu gillakan küzaulu kintuyaulu amulnieal kïmelkayam ta che Chile mapu mu, pegeltualu, gülamtual ka kelluntual kom inanielu gillakan küzaulu.\n$10.000.000 ka pegelgeai azentu pagillwe meu ka kellugeai zoi kimam ñi küzau ka konai ñi afkazi kellun feichi G100 mu.\nEpu ka küla puwlu:\n$1.000.000 ka pegelgeai azentu pagillwe meu, ka kellugeai zoi kimam ñi küzau ka konai ñi afkazi kellun feichi G100 mu.\nMeli ka küla mari puwlu\nElugeai ta kellun tañi pu che.\nZeu rakümtui tami konal\nCHUMGECHI AMULEAI FACHI NOTUKAWÜN\n1. TUNTENMU KONAI (5 abril küyen ka 2 mayo küyen)\nWirige feichi chillka mülelu tüfa mu. Tami gillakan trokiñ zuamniei ñi llitun küzau ka RUT rakin küzawam.\nZeu wirikonle, zuamnieyiñ tami kon püramal kiñe azwen niele kiñe minuto cheu feipiaimi chumgechi zeumaimi tami gillakan küzau, kimniegeimi tami wallontu ka tami peuman kam chumgechi zoi tremküleai tami zugu.\n2. UNEN ZULLINTU (3 mayo küyen ka 6 junio küyen 2021)\nMüleai zullialu pu G100 ñi che, azkintugeai kom konpelu fachi kuzen inei ta zullitualu ta küla mari zoi kümeke gillakan küzau, fei ta elugeai ta kellun tañi pu che kom kiñe küyen meu zoi küme kimam ñi küzau egün inei zoi kimpelu feichi zugu tañi yafügeal tañi gillakan küzau. Zeu puwle feichi zugu, kom konpalu zeumayaigün ka kiñe nütram ñi puñ meu pu zullikelu che, fei zulliai küla wewlu fachi kuzen.\n3. PEGEAM AZENTU (7 julio küyen ka 11 julio küyen)\nInaleayiñ chumgechi ñi amulen feichi küla wewpelu, tukugeai tañi zeumakan ka ñi nütram kiñe pegelgeam azentu pagillwe meu kam televisión kiñe rupa, feimu puwai ka kiñe nütramkan puñ zullikelu che fei meu zulligeai inei weulu feichi gillakan küzau.\nCHUMGECHI ZEUMAGEAI KUZEN\nAraucania mapu zeumagealu, fachi G100, ka konai CPC, Paris ka BCI, kintugei pegeltuam kom feichi gillakan küzaulu petu kellukelu kom tañi wall lof fau mülelu ka, tüfachi kellun notukawün zugu, elugeai ñi zoi küme tremal ñi küzau meu ka tremai tañi kizuke gillakan zugu.\nAmulen fachi notukawün zugu meu nentugeai zoi kümeke zeumakan küzau, feimu elugeai inei zoi küme zeumalu ñi gillakan zugu fachi lof meu, zoi amul püramniele ka witra püramle kom tayin, mapu.\nChemgei ta Nada Nos Detiene?\nInei konpeafui fachi NND Araucanía?\nKom tami üy *\nPagillwe chillkatuam *\nTami mütrümwe *\nChem pigei tami gillakan küzau *\nChem rakimwe niei tami gillakan küzau *\nChem zeumaleimi *\nFeipige chem zeumakeimi kam chem küzau wülkeimi *\nChem zugu zoi pegeltui tami gillakan küzau? *\nZeumaken ka trafkintuken tañi kizuke chemkün\nKintuken ka wüzamtuken kake che ñi zeumaken\nWülken pegenolu küzau\nTunten lloukeimi tami küzau fachantü? (tunten küyen meu) *\nTunten kullin wewaimi küla tripantu meu? (tunten küyen meu) *\nChem tuwalu tami pu chaf / ka chem chumai tamim mapu mu. *\nChem meu tukuaimi tami kullin wewülmi? *\nRüf zugu pin *\nFeipipen tañi gillakan küzau mülepei ta Araucania mapu ka kimnien ñi wichulgeal koilatuli.\nNor zugu fachi kuzen *\nZeu chillkatufiñ ka maipin tani tukuniel\n*Mülei kom zeumayam\nElugeai ta kellun tañi pu che\nLof kuzengealu amulnielu gillakan küzau\nInanieaimi ta pagillwe chillka meu:\nMülele ramtun? Ka wirifemaimi ta chile@nadanosdetiene.cl


Matew 15 ARNNT - Fey kiñeke farisew ka kiñeke wentru - Bible Search\nMatew 14 Matew 16\nTati wesalkakefilu ta che\n1Fey kiñeke farisew ka kiñeke wentru kimeltukelu Moyse ñi ley dungu, tuwyelu ta Jerusalen, ramtupafi engün ta Jesus:\n2—¿Chumngelu am tami pu disipulu ta müngeltukelay iñchiñ taiñ fütake laku em tañi wimtun dungu? ¿Chumngelu am wüne küchakelay tañi kuwü petu tañi inon engün?\n3Feymew ramtueyew Jesus:\n—¿Chumngelu am kay ta eymün müngeltukelafimün Ngünechen tañi werkün dungu tamün inayael kisuke tamün dewmaelchi wimtun dungu? 4Ngünechen feypi: ‘Chetrokiaymi tami chaw ka tami ñuke,’+ ka ‘iney rume malisiafile ñi chaw ka tañi ñuke dungun mew fey ta kondenangeay ñi langümngeael’.+ 5Welu eymün ta feypikeymün kiñe wentru ñi feypiafiel tañi chaw kam tañi ñuke: ‘Iñche ta pepi kellulayaeyu. Kom tañi nieel dew chalintukulelfiñ ta Ngünechen’. 6Fey iney rume feypile tüfachi dungu, fey ngelay chem mew tañi aporiangeael tañi kelluafiel tañi chaw kam tañi ñuke rume.+ Femngechi ta eymün falintukelafimün ta Ngünechen tañi werkün dungu tamün inayael kisuke tamün wimtun dungu. 7¡Koyla ngünen! Fente küme feypi tati pelon wentru Isaia ta dungulu eymün mew, feychi feypilu:\n8‘Fey tüfachi trokiñche re wenche wün mew müten poyekeenew,\n9Chem falilay rume tañi ngillatukeetew engün.\nTañi kimeltukeel engün re che müten tañi adkünuelchi dungu.’+\n10Feymew müten Jesus mütrümfi tati pu che ka feypifi:\n—Allkütumün ka küme kimaymün: 11Chem iyael rume ile ta che elukelafi ñi wesa piwkengeael, welu may tati tripakelu ta wün mew wesalkakefi ta che.\n12Feymew tati pu disipulu fülkonpuy engün ta Jesus mew ka ramtueyew:\n—¿Kimimi am tañi wesa duamün tati pu farisew allkülu engün tami femngechi feypin mew ta eymi?\n13-14Kisu llowdungufi ñi pu disipulu:\n—Femkünukafimün müten. Chem anümka rume tañi wenu mapu Chaw ñi anümnoel, ngeduentungeay folilkülen. Trawma reke feley engün, tati rüpütulkefilu ta kakelu trawma. Kiñe trawma rüpütulfile ta kangelu trawma, mür ütrüfkonafuyngu ta kiñe lol mew.\n15Feymew feypieyew ta Pedro:\n—Küme kimelmuiñ tami feypimupefielchi dungu.\n16Fey Jesus llowdunguy:\n—¿Eymün ta ka femngechi kimlaymün? 17¿Kimlaymün am kom tati ikeel puwkey ta pütra mew, fey wüla tañi tripatuael ta kuerpu mew? 18Welu tati tripakechi dungun ta wün mew, che tañi piwke mew tripakey. Fey ta wesalkakefi ta che, 19piwke mew am tripakelu ta wesake rakiduam, tati langümchen, tati ñiwaldomon, ka ti üñamyewün, tati weñen, tati koylatun ka fill wesa dungu. 20Fey tüfachi dungu ta wesalkakefi ta che, welu tati ilu iyael fey ñi küchakuwünon, fey ta wesalkakelafi ta che.\nKiñe judiu tuwünngenochi domo feyentuy ta Jesus mew\n21Fey Jesus tripatuy tiyechi mapu mew ñi amuael ta Tiro ka Sidon trokiñ mapu mew. 22Fey kiñe kananche domo müley tiyechi mapu mew, fey wirarkülen fülkontupaeyew:\n—¡Ñidol, David ñi Yomel tuwünche, kutranpiwkeyeen! ¡Ñi püñeñ konweküfüley!\n23Welu Jesus chem llowdungulay rume. Feymew ñi pu disipulu fülkonpuy kisu mew ka llellipungey:\n—Feypifinge ta tüfachi domo tañi amutuael, wirarkülen am inaniepaetew ta iñchiñ.\n24Fey Jesus feypi:\n—Ngünechen ta werküenew tati Israel trokiñche mew müten, tati ñamkülechi ufisa reke felelu.\n25Welu tati domo lukutupuy kisu tañi fül mew, fey feypifi ta Jesus:\n—Kümelay ñi müntuñmangeael ñi kofke tati pu fotüm fey ñi elungeael tati pu trewa.\n27Fey ti domo feypifi ta Jesus:\n—Feley, Ñidol, welu tati pu trewa kütu ikey ta füntülnagchi kofke miñche mesa.\n28Feymew feypieyew ta Jesus:\n—¡Papay, rume nieymi ta feyentun! Felepe may tami ngillatupeel.\nFeychi lelen mew müten tati domo ñi püñeñ tremolewetuy.\nJesus tremolyefi fentren pu kutran\n29Jesus tripapatuy tiye mew, fey akuy Galilea tañi inaltu pichi lafken, feymew pürapuy kiñe wingkul mew ka anükünuwpuy. 30Fentren che trawüluwpuy chew ñi mülen ta kisu, yeniey engün tati pu küntrongelu, ti pu trawmangelu, tati pu pepi trekakenolu, ti pu ketrongelu ka fentren kakelu kutran. Puwülngey engün ta Jesus mew, fey kisu kom tremolyetufi ti pu kutranche. 31Fey tati pu che rume afmatulewey engün pefilu ñi dungutun tati pu ketro, tati pu trekakenolu ñi tremotun ka ñi trekatun, ka tati pu trawmangelu ñi pelotun. Fey eluwi engün tañi püramyeafiel Israel tañi Ngünechen.\n32Jesus mütrümfi tañi pu disipulu, ka feypifi:\n—Rume kutranpiwkeyefiñ tati pu che ta küla antü dewma ñi mülepan ta tüfa mew iñche engün ka chem rume niewelay engün tañi iyael. Ayülelan tañi amutuael engün ñi ruka mew petu tañi inon tati pu che. Rume ngüñüle tranapuafuy engün rüpü mew. 33Fey tañi pu disipulu feypieyew:\n—Welu ¿chew am entulelafiyiñ fentren iyael tüfachi fentren chengealu? Tüfachi lelfün mapu mew ngelay kiñe rukache no rume.\n34Fey Jesus ramtufi ñi pu disipulu:\n—¿Tunten kofke am nieymün ta eymün?\n—Regle kofke, ka kiñe mufün pichike challwa ―llowdunguy kisu engün.\n35Feymew Jesus werküfi tati pu che ñi anükünuwael tati pülli mew. 36Feymew nüfi tati regle pichike kofke ka tati pichike challwa. Fey rupan mañumtufilu ta Ngünechen, wüdamkafi ka eluyefi tañi pu disipulu, fey kisu engün eluyefi tati pu che. 37Kom iyey ti pu che ka fente küme weday engün, ka apolngetuy regle kanasta tati sofrachi kofke ka ti challwa mew. 38Tati iyelu meli warangka wentrurke, welu rakintukungelay tati pu domo ka ti pu pichikeche.\n39Feymew Jesus chaliyetufi tati pu che, konpuy kiñe pichi farku mew, fey amuy ta Magadan trokiñ mapu mew.


¿Chaw Ngünechen dewmafi ti Weküfü? | Fillke ramtun Biblia mu\nPAPELTUAFUYMI afrikáans albanés alemán amárico armenio asamés azerí azerí (alfabeto cirílico) birmano bislama búlgaro catalán cebuano chabacano checo chichewa chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitumbuka cibemba cingalés coreano criollo haitiano croata danés efik endebele de Zimbabue endáu enzema eslovaco esloveno español estonio ewé feroés finlandés fiyiano fon francés ga georgiano griego gun hausa hebreo hiligaynon holandés húngaro ibo ilocano indonesio inglés islandés isoko italiano japonés kachin kikamba kikongo kikuyu kiniaruanda kirguís kiribatiano kirundi lengua de signos española lenguaje de señas americano lenguaje de señas francés lenguaje de señas polaco letón lingala lituano luganda luo macedonio malayo malayálam malgache maltés mambue-lungu mapudungun noruego oromo osético pangasinán papiamento de aruba papiamento de curazao persa polaco portugués de Brasil quechua cuzqueño rumano ruso samoano sango sena serbio (alfabeto cirílico) serbio (alfabeto latino) sesoto de Lesoto setsuana shona sidama somalí suajili sueco sundanés tagalo tai tamil telugu tetun dili tivo tongano tsonga turco turcomano twi tártaro ucraniano umbundú vietnamita wayuunaiki xhosa yoruba zulú árabe\n¿Chaw Ngünechen dewmafi ti Weküfü?\nBiblia kimeltukey ta Chaw Jewba ñi dewmanofiel ti Weküfü. Welu may, Chaw Ngünechen dewmay kiñe küme püllü, fey tüfachi püllü kidu tañi ayün mu Weküfüwi. Taiñ Fütra Chaw mu Biblia feypi: “Tati Fütra Kura, welulkawkelay ñi femün mu, nor dungu mu amukelu am kom tañi rüpü. Ngünechen ta manelfalngey, norngenochi dungu femkelay; nor piwkengey ka wedañmawkelay” (Deuteronomio 32:3-5). Feymu, feypiafuiñ tüfachi küme püllü mülekefulu Chaw Ngünechen engu küme piwkengefuy, petu ñi Weküfüwnon.\nKa femngechi, Juan 8:44 mu (Traducción del Nuevo Mundo), Jesus feypi tüfachi küme püllü “inawelafi ti rüfngechi dungu”, feymu petu ñi Weküfüwnon nor piwkengefuy ka niekelafuy kulpan.\nJewba elufi kom pu che ka kom pu püllü ñi dullial ti küme dungu kam ti weda dungu, feymu feychi küme püllü ka femürpuafuy. Feymu, eluwlu ñi allkütuwenoafiel ta Chaw Ngünechen ka rulpaduamelfilu ti wünen kurewen ñi kiñewal tañi kayñetun mu, femngechi tañi ayün mu Satana ngetuy, tüfachi üy küpa feypi “Kayñetufe” (Génesis 3:1-5; Apokalipsi 12:9).\nPu püllü Fillke ramtun Biblia mu\n¿Chew müley ti Weküfü?


Küme tüngün: ¿chumngechi nieafuiñ tüfa?\nTi Werken (ñi chillkatungeal) | Junio 2018\nPAPELTUAFUYMI acholi akha aucano batak (simalungun) batako karo batako toba baulé biak bislama camboyano changana (mozambique) chin haka chokue chopi chuabo chuukés criollo de las seychelles criollo mauriciano dayaco engayú dehu endáu galés gitonga groenlandés hmong (blanco) iban ibinda inglés javanés kachin kayin sgaw kazajo kazajo (alfabeto árabe) kikongo kimbundu kisi krío lao lhukonzo lomue macua maltés mapudungun mizo navajo nias niueano nyaneka nyungwe quechua ayacuchano quechua cuzqueño quichua de Chimborazo quichua de Imbabura rarotongués romaní de Macedonia (alfabeto cirílico) romaní de macedonia romaní del sur de Grecia runyankore rutoro sanguir saramacano sena sundanés tahitiano uigur (alfabeto cirílico) umbundú urdu uruund wallisiano wayuunaiki xitshwa ñemba\nFAMÜLKE mu, fentren che fill rakiduamkülekey ka weda duamkülekey, feymu küdawngeafuy taiñ nieal tüngün, tüfa ñi tüngduamküleal ti che ka kümelkawküleal kakelu engün. Fey tüngduamküleafuiñ kiñeke mu, welu pürüm femngechi duamkülewetulayafuiñ. Feymu, ¿chem feypi Biblia taiñ kelluaetew ñi nieal rüf afkenochi tüngün? ¿Chumngechi kelluafuiñ ta kakelu ñi ka femngechi duamküleal?\n¿CHEM DUAMFALI TAIÑ NIEAL RÜF TÜNGÜN?\nTaiñ nieal rüf tüngün, müna falin-ngey taiñ küme duamküleal ka pellkeyawnoal. Kafey duamnieiñ kümeke weni, welu doyelchi may, duamnieiñ taiñ fülmayafiel ta Jewba. Fey, ¿chumngechi femafuiñ tüfa?\nJewba ñi wülkeelchi ley ka tañi ngülam kümelkakeeiñmew. Fey inafiliyiñ, pengelaiñ taiñ maneluwken Jewba mu ka taiñ küpa kümelkawkülen kidu engu (Jeremías 17:7, 8; Santiaw 2:22, 23). Femngechi femliyiñ, Jewba fülkonay iñchiñ mew ka eluaeiñmew taiñ tüngduamküleal. Isaías 32:17 feypi: “Femngele rüf norngechi dungu, müleay ta tüngün, ka [...] rumel müleay kümelkalen ka küme felen”. Feley llemay, ayüwün mu inafiliyiñ Jewba ñi feypin, rüf tüngduamküleaiñ (Isaías 48:18, 19).\nFill rakiduamküleliyiñ, tüngduamkülelayaiñ.\nJewba küpa kellukeeiñmew taiñ nieal rüf tüngün, feymu elueiñmu kiñe falin yewün: kidu tañi newen (Hecho 9:31).\nCHAW DIOS ÑI NEWEN KELLUKEEIÑMU\nTi apostol Pablo feypilu chumngechi chengey “tati llowkelu Ngünechen ñi newen”, fillke dungu feypi, kiñe tüfa ñi nieken küme tüngün (Galata 5:22, 23, TNM). Feymu taiñ nieal rüf tüngün, duamfali llowal Ngünechen ñi newen. Welu, ¿chumngechi femafuiñ tüfa?\nWüne, papeltuafiyiñ Chaw Dios ñi Dungu fill antü (Salmo 1:2, 3). Küme rakiduamliyiñ taiñ papeltuel mew, Ngünechen ñi newen kelluaeiñmu taiñ kimal Jewba ñi ayükeel ka üdekeel. Kiñe dungu taiñ kimafel, fey Jewba ñi femken tañi kümelkawküleal kakelu engün ka chumngelu ñi fente falintukefiel tüfa. Inafiliyiñ chem taiñ kimeltuetew Biblia, doy nieaiñ tüngün taiñ mongen mew (Proverbios 3:1, 2).\nEpu, ngillatuafiyiñ ta Jewba taiñ eluaetew ñi newen (Luka 11:13). Llellipufiliyiñ ta Jewba taiñ kelluaetew, ngüneduamaiñ chem taiñ feypikünuletew Biblia: “Ngünechen tamün eluetewchi küme tüngün yafülnieñmayaeymünmew tamün piwke ka tamün rakiduam, eymün am kiñewkülelu ta Cristo Jesus mew” (Filipense 4:6, 7). Feymu fülmawküleliyiñ Jewba mu ka rumel llellipufiliyiñ taiñ eluaetew ñi newen, kidu eluaeiñmew taiñ rüf tüngduamküleal (Romanu 15:13).\nBiblia kellukefi fentren che ñi küme elkünutual tañi mongen, feymu fewla tüngduamküley engün, kümelkawküley Jewba engu ka tati pu che engün. Inaduamaiñ kiñeke che ñi rupan.\nKIÑEKE CHE ÑI FEMKEN TAÑI NIEAL RÜF TÜNGÜN\nPetu ñi koneltunon Jewba ñi trokiñche mu, kiñeke taiñ pu peñi ka lamngen illkufengefuyngün, ka kewafengefuyngün kütu. Welu newentuyngün ñi küme elkünutual tañi chumngen, feymu fewla fürenechekey, ñochi duampiwkengekey ka kümelkawkülekey kakelu che engün * (inaduamnge ti kimal dungu) (Proverbios 29:22). Inaduamaiñ chumngechi taiñ peñi David ka taiñ lamngen Rachel küme elkünutuyngu ñi chumngen.\nInafiliyiñ Biblia ñi ngülam ka ngillatufiliyiñ ta Jewba taiñ eluaetew ñi newen, nieaiñ rüf tüngün.\nPetu ñi kimnofiel ta Jewba, David weda dunguyechekefuy ka yam dungukelafuy tañi pu che. Welu kiñe antü, ngüneduami ñi duamfalngen küme elkünutual tañi chumngen. Fey, ¿chem kellueyew ñi kümelkawküleal kakelu che engün? David feypi: “Eluwün tañi inayal Biblia ñi ngülam tañi mongen mew. Feymu doy yamniewkeiñ tañi pu che iñchiñ”.\nRachel feypi: “Pichikalu iñche afkentu yafkawkefuy tañi pu che. Feymu petu yafüluwken ñi illkufemnoal”. Feley, ñi femngechi tremümngen mu, küdawtukey ñi kümelkawtual kakelu che engu. Welu, ¿chem kellukeeyew? Rachel feypi: “Ngillatulekefiñ ta Jewba tañi kelluaetew”.\nDavid ka Rachel epu che müten ñi rupan tati, welu küme pengelkey tüfa: inafiliyiñ Biblia ñi ngülam ka ngillatufiliyiñ ta Jewba taiñ eluaetew ñi newen taiñ kelluaetew, femngechi müten tüngduamküleaiñ ka kümelkawküleaiñ kakelu che iñchiñ. Illkulekelu rume epe kom pu che, iñchiñ tüngduamküleafuiñ. Tüfa kelluaeiñmew taiñ kümelkawküleal taiñ pu che iñchiñ ka taiñ pu peñi ka lamngen ti trawünche mu. Welu kafey, Jewba feypieiñmew: “Yafüluwmün tamün kümelkawküleael itrokom che eymün” (Romanu 12:18). ¿Chumngechi femafuiñ tüfa? Ka, ¿chumngelu duamfali taiñ femngechi chengeal?\nCHEM FEMAFUIÑ TAIÑ KÜMELKAWKÜLEAL KAKELU IÑCHIÑ\nTaiñ amuldunguken mu Chaw Ngünechen ñi Ngünenien, kellukefiyiñ pu che ñi nieal tüngün (Isaías 9:6, 7; Matew 24:14). Fentren che llowkelu taiñ amuldungun, fill rakiduamwekelay ka lladküfemkelay fill wedake dungu ñi ruparupangen. Fewla maneluwkeyngün ñi küme feleal küpalechi antü mew, feymu inakeyngün tüfachi ngülam: “Kintunge tati tüngün” (Salmo 34:14).\nWelu kom pu che küme llowfemkelay taiñ amuldungun (Juan 3:19). Femngelu rume, Chaw Dios ñi newen kellukeeiñmew taiñ tüngduamküleal ka yam dunguafiel itrokom che, küme llownoeliyiñmew rume. Femngechi inakefiyiñ Jesus ñi ngülam: “Konpulmün tati ruka mew, chalipuafimün kom che mülelu feychi ruka mew. Küme llowelmünmew tati pu che, tañi ayütunieelchi küme tüngün kom feleay, welu küme llownoelmünmew engün, fey felelayay tañi ayütuniefelchi küme tüngün” (Matew 10:11-13). Inafiliyiñ tüfa, nieafuiñ tüngün chem feypingeliyiñ kam femngeliyiñ rume. Kafey maneluwaiñ taiñ allkütuaetew pu che küpalechi antü mew.\nKafey taiñ kümelkawküleal kakelu iñchiñ, yamün mew dunguafiyiñ pu che awtoridadkülelu, katrütueliyiñmu rume taiñ amuldungun küdaw. Femngechi rupay kiñe trokiñ mapu Africa mu. Ti gobierno eluñmakelaeiñmew ñi dewmayal Trawünwe Ruka. Ñi küme elkünutual ti dungu, elfalngey kiñe peñi ñi dunguafiel kiñe falin wentru küdawkülelu gobierno mew, tüfa mülekefuy Londres mu (Inglaterra). Kuyfi tüfachi peñi amuldunguy feychi trokiñ mapu Africa mu. Fey nütramkalelfi ti wentru ñi femken pu Dungukelu Iney Ngen Jewba tañi kümelkawküleal kom che engün.\nÑi nütramkawal feychi wentru engu, taiñ peñi wüne mülefuy ñi nütramkayafiel kiñe domo llowchekelu. Feychi domo tukutuwkülefuy kiñe africa trokiñche reke. Taiñ peñi kimürpuy feychi trokiñche ñi kewün. Kidu feypi: “Chalifiñ ti domo kidu ñi kewün mew. Tüfa afmatulewey ka ramtuenew: ‘¿Chem duamimi?’. Fentren yamün mew feypifiñ tañi küpa nütramkayal ti falin wentru engu küdawkülelu gobierno mew. Ti domo telefono mu mütrümfi, fey ti wentru tripay tañi nütramkayaetew ka chalienew kidu ñi kewün mew. Fey, küme allkütuenew tañi feypilelfiel ñi femken pu Dungukelu Iney Ngen Jewba tañi kümelkawküleal kom che engün”.\nTi falin wentru küdawkülelu gobierno mew allkütuy chem ñi feypietew taiñ peñi, fey küme kimürpuy chem taiñ femken ka fente weda rakiduamwelay iñchiñ mew. Rupalu chi antü, ti gobierno elueiñmu taiñ dewmayal Trawünwe Ruka feychi trokiñ mapu mew. ¡Müna ayüwingün pu peñi ka lamngen! Feley llemay, yamfiliyiñ ta kakelu, tüfa kelluaeiñmew taiñ kümelkawküleal itrokom che mew.\nNIEAIÑ RÜF AFKENOCHI TÜNGÜN\nFamülke mu iñchiñ, Jewba ñi pu chengen, kom kümelkawküleiñ. Feley llemay, niekeiñ rüf tüngün. Ñi amuleal taiñ femngechi felen, kiduke iñchiñ yafüluwaiñ taiñ tüngduamküleal ka kümelkawküleal kakelu che iñchiñ. Femngechi ayüwülafiyiñ ta Jewba, fey kidu eluaeiñmu rüf afkenochi tüngün ti we Mapu mew (2 Pedro 3:13, 14).\n^ parr. 13 Aylla trokiñ mu ngüneduamaiñ ñi chumngen pu llowkelu Ngünechen ñi newen, feymu kangelu trokiñ mu inaduamaiñ ti fürenechen.\n“Iñche ñi longko ülmenngen tuwlay tüfachi mapu mew”\nKiñewküleaiñ, chumngechi ñi kiñewkülen Jewba ka Jesus\nInayafiyiñ Jewba tañi ley ka ngülam ñi pepikayafiel taiñ rakiduam\nAlofpe taiñ pelon ñi püramyeafiel ta Jewba\nAyüwülafuy nga ta Jewba\nWirin dungu Chumngechi entual fillke papel TI WERKEN (ÑI CHILLKATUNGEAL) Junio 2018\nAudio Chumngechi entual audio TI WERKEN (ÑI CHILLKATUNGEAL) Junio 2018\nTI WERKEN (ÑI CHILLKATUNGEAL) Junio 2018\nPiwkeyefengen: rume fali taiñ femngechi chengeal\nAyüwün: Chaw Dios elueiñmew taiñ femngechi chumngen nieal\nÑochi duampiwkengen: fentekünulayaiñ taiñ maneluwkülen\nFürenechen: kimfalngey pu fürenechekelu tañi dungukeel ka femkeel mu


Juan 2 ARNNT - Fey küla antüalu, mülerkey kiñe mafün ta - Bible Search\nJesus ñi femel afmatufal dungu kiñe mafün mew\n1Fey küla antüalu, mülerkey kiñe mafün ta Kana waria mew, Galilea trokiñ mapu mew. Jesus ñi ñuke mülerkey tüye mew. 2Fey Jesus ka ñi pu disipulu mangelngelu am engün ti mafün mew, feymew ka mülepuy engün tüfey mew.\n3Fey ti longkokünungelu mafün mew afürkey ñi pulku, fey Jesus, ñi ñuke feypieyew:\n—Niewelay ta pulku engün.\n4Jesus ta llowdungufi ñi ñuke:\n—¿Chumngelu anta femngechi feypien? Petu puwlafuy tañi femael afmanngechi dungu.\n5Fey Maria, Jesus tañi ñuke, feypifi tati pu che poyechepelu:\n—Femaymün kom tañi piel ta Jesus.\n6Tiye mew mülerkey kayu fütrake kura meñkuwe, nieam ta ko ñi pünekeel ti pu judiu ñi liftuwtuam. Ti kake kiñeke fütrake kura meñkuwe mew konkerkey kechu mari kam kayu mari litru ko. 7Jesus feypifi tati pu poyechepelu:\n—Apolfimün ko mew tüfachi pu kura meñkuwe.\nFey fente küme apolfingün.\n8Fey Jesus feypi:\n—Fey wiñome nentutumün pichin ko, fey yelelfimün tati longkokünungelu mafün mew.\nFey femngechi femingün.\n9Fey ti longkokünungelu mafün mew wüne pütokofi ti ko pulkuwkületulu, fey ñi kimnon rume chew ñi nentungen. Fey ti pu poyechepelu müten kimnieyngün, kisu engün am nentufilu ti ko kura meñkuwe mew. Feymew ti longkokünungelu mafün mew mütrümfi ti nofio, 10fey feypifi:\n—Kom che ta wüne wülkey tati doy küme pulku, feymew dew aseleweyüm wüla ti pu mangel, wülngekey ti kangelu newe kümenochi pulku. Welu eymi ta ellka nieperkeymi ti doy küme pulku inangechi putuael wüla.\n11Fey tüfachi dungu femi ta Jesus Kana waria mew, Galilea trokiñ mapu mew. Tüfa ñi wüne femelchi afmatufal dungu, tañi kimngeael ta Jesus ka ñi nien fütra pepiluwün. Fey ñi pu disipulu feyentuy engün kisu mew.\n12Fey dew rupalu tüfachi dungu, amutuy ta Kapernaum waria mew. Kompañeyew tañi ñuke, ñi pu peñi ka ñi pu disipulu, fey tüye mew mülewepuy engün kiñe mufün antü.\nJesus wemünentufi ngillatuwe ruka mew ti fendemekelu\n(Matew 21.12-13; Marku 11.15-18; Luka 19.45-46)\n13Feymew Jesus ka amuy ta Jerusalen petu fülpalu am dewma tati pu judiu ñi Paskua pingechi kawiñ antü.+ 14Fey Jesus puwlu, pepufi ti ngillatuwe ruka mew ti fendemekelu mansun, ufisa ka palluma ka ti anüleyechi pu che trafkintupülatamekelu.+ 15Fey Jesus pefilu ti pu che, nüy kiñeke katrün def, fey dewmay kiñe refengke, fey wemünentufi itrokom che ti ngillatuwe ruka mew kiñentrür ñi pu ufisa ka ñi mansun engün. Ka ti trafkintupülatamekelu widpünagümüñmafi ñi pülata ka ütrüfrulpañmafi ñi mesa. 16Fey Jesus feypifi ti pu fendekelu palluma:\n—¡Tüfa nentutufimün faw! ¡Kiñe merkaw reke nielayafimün iñche ñi Chaw ñi ruka!\n17Feymew kisu ñi pu disipulu tukulpay engün ti Wirin Chillka mew feypilechi dungu: “Apümkaenew tañi fente lladken tami ruka ñi duam.”+\n18Feyti longkolechi pu judiu ramtueyew:\n—¿Chem kimfal dungu anta pengelelmuaiñ fey tami nien ta awtoridad tami femael ta tüfachi dungu?\n19Jesus llowdungufi ti pu judiu:\n—Teyfükafimün tüfachi ngillatuwe ruka, fey iñche küla antü mew wiñome dewmatuafiñ ―pirkey.\n20Fey ti longkolechi pu judiu feypieyew:\n—Meli mari kayu tripantu küdawtungey ñi dewmangeael tüfachi ngillatuwe ruka. ¿Fey eymi küla antü mew müten dewmatuafimi?\n21Welu ti ngillatuwe ruka Jesus tañi feypiel, kisu ñi kuerpu ürke tañi feypifiel. 22Feymew, wiñomongetulu ta Jesus kisu ñi pu disipulu tukulpayngün tüfey tañi feypiel ta Jesus, fey feyentuy engün tati Wirin Chillka ñi feypiel mew ka femngechi Jesus ñi dungun mew.\nJesus kimnieñmafi ñi rakiduam ta che\n23Jesus petu mülelu ta Jerusalen tati Paskua kawiñ mew, rume fentren che feyentuy kisu mew, pefilu engün am ti afmatufal dungu ñi femel ta Jesus. 24Welu Jesus newe duamkünulafi tüfeychi pu che, fey kimnieñmafilu am ñi rakiduam ta itrokom che. 25Ka femngechi duamtunielay chem dungu no rume ñi feypingeael, fey kisu am kimnieñmafilu ñi rakiduam tati pu che.